text:
The content originally appeared on: Diario
Tin casonan serio di depresion den hobennan na Aruba
ORANJESTAD (AAN): E matansa cu a sosode recientemente na Merca a laga hopi dolor. Hopi famia na e momentonan aki ta den un tristesa inimaginabel despues di e tiramento cu a tuma lugar na un scol na Texas caminda 19 mucha a fayece.
E problematica di posesion di arma na Merca ta uno cu mester wordo atende sigur urgentemente ya cu e situacion a bay for di man.
Na Aruba, tin hopi arma tambe ariba caya. No ta conoci den man di ken e a armanan aki ta ni ken ta e doño. Locual si por bisa ta cu hopi miembro di gangnan na Aruba ta cana arma, ya sea cu arma di candela of obhetonan skerpi.
E informacion cu Cuerpo di Polis ta bay inicia pronto un accion pa colecta arma di candela a cay den bon tera cerca hopi mayor cu ta preocupa tambe aki na Aruba.
Manera DIARIO a anuncia caba diaranson, Ministerio Publico y Cuerpo Policial Aruba (KPA) tin intencion di tene un accion di colecta arma di candela pa bringa posesion di arma di candela ilegal.
Durante e periodo aki personanan por entrega nan arma di candela na polis anonimamente y sin castigo.
E intencion di e accion aki lo no ta pa resolve caso, sino pa kita armanan di candela for di caya.
E ultimo accion di colecta arma di candela anonimamente y sin castigo a tuma lugar na 2009. Kiermen, basta tempo a pasa caba cu a realisa un accion similar.
Awor, ta importante pa cuminsa conscientisa e muchanan y e hobennan na e scolnan riba e peliger c’un arma di candela por nifica.
Awendia, tin hopi mucha y mayoria di nan hoben, cu ta biba pega basta ora di e asina yama ‘video games’. Hopi di e weganan online aki ta contene hopi violencia, matamento, uzo di arma, etc.
Esaki ta algo cu ya caba a wordo adverti door di entre otro Fundacion Anti Droga Aruba (FADA).
Sinembargo, mester para keto un rato no solamente na e problematica aki cerca e hobennan cu adiccion na e ‘videogames’, pero tambe na campañanan di informacion y concientisacion riba loke a sosode na Merca y pa e hubentud por tin miho conocimento riba kico por haci den caso cu algo parecido sosode na nan scol, si un mucha of otro hende aparece den nan campus di scol c’un arma di candela.
E salud mental di e muchanan tambe ta importante. Locual a sosode na Texas a laga e muchanan sobreviviente marca pa bida largo. Nan no lo ta e mesun mucha mas y nan lo carga pa resto di nan bida e secuelanan di locual nan a pasa aden.
Na mesun momento, e parti di salud mental tambe mester keda un prioridad den tur momento. Awendia, y tin estadisticanan di esaki den tur scol na Aruba, cu hopi mucha ta presente na scol cu casonan severo di depresion. Ya sea pa motibo di problemanan familiar, bullying, acoso, abuso sexual, etc.
Esaki ta un realidad aki na Aruba y pesey, mester tuma bon nota di locual ta pasando cerca e hobennan y cual ta e ‘red flags’ cu nan ta presenta pa asina por cuminsa actua na tempo prome cu ta laat.
DIARIO a haya informacion for di expertonan cu a duna di conoce cu despues di loke a pasa na Merca, a wordo bisa cu ta bay implementa ‘mental health first aid’, kiermen, intervencion den crisis den salud mental obligatorio pa tur docente y personal di e scolnan.
Parce cu na Aruba, ya caba tin profesionalnan cu a sigui e curso aki recientemente. Te hasta kier implementa esaki na nivel di institutonan di educacion mas avansa y no solamente na scolnan basico y secundario.
Locual mester haci na Aruba ta pone mas profesional den salud mental. Tin hopi cu ya caba ta haciendo un specialisacion, pero na scol, e docentenan mester haya un specialisacion, un curso, di intervencion den crisis den salud mental. Mescos cu na Merca, mester implementa esaki na Aruba.


c: text/html

text:
Fundacion Kapel di Bethania( FKB) hunto cu Museo Arqueologico Nacional Aruba ( MANA), diferente instancia como persona manera Glen Lacle di Stichting Vrienden van het Sport Centrum San Nicolas, IBISA, fundacion 1403 y Scout San Dominico a traha hunto pa ofrece un evento asina bunita den e bario di Noord. Specialmente e muchanan como tambe e comunidad di Aruba pa por a goza di un mainta familiar na “Klooster Imeldahof”.
Mientras e muchanan, hunto cu nan mayornan, tabata pasa pret na diferente wega tradicional of hisa nan fli, otro a pasa pa haci e workshop ofreci pa e artistanan Gloria Feliciano y Erika Moran. Obra traha cu glas di lama y pintamento. Asina tambe nan tabata cana rond admirando of haciendo e quiz di e exposicion di e kapel. A pasa na e photobooth pa saca potret familiar como un recuerdo di e dia cu e decoracion special haci pa Dia di Rey. Por a cana rond pa mira y cumpra na e mini bazaar y sin lubida di disfruta di un sopi of snacks ofreci pa FKB y scout. Tur esakinan hunto a haci un dia cu hopi actividad pa un y tur.
Na final di dia, a termina pa saca premionan di e carchi di actividad. Esaki ta un di e formanan cu FKB a haci pa logra haya fondo pa sigui mantene y conserva e Kapel, exposicion y edificio. Un danki ta bay na comerciante cu a coopera asina bon cu Fundacion Kapel di Bethania pa por a logra otorga e premionan aki na e participantenan.
Ganador di e ticket di actividad ta: Jencey Peterson cu a gana un weekend stay danki na Caribbean Palm Village Aruba. Max Ccent a gana un sunset sail cortesia di Pelican Adventures. Naömar Limonier a gana su lunch na Old Cunucu House Restaurant. Cain Koolman a gana gift certificate di Moomba Beach. JKion Pieter a gana gift certificate di Nikkei. Jacob Croes y Ruben a gana nan gift certificate di Paseo Herencia. Marveline Bokehoudt a gana su gift certificate di GF. Marchel Kelly y Franco Bik a gana nan gift certificate di Blue Sport y Luck Browne a gana un bunita cuadra cortesia di e Artista Erika Moran.
Fundacion Kapel di Bethania ta sumanete agradici cu tur e instancia y na comercio cu a haci na esfuerzo pa comunidad muy specialmente pa nos muchanan por a pasa un dia asina dushi Celebrando Dia di Rey. Ta gradici tur nos comerciantenan cu a coopera cu nos: Giselle Department Store, Nikkei Sushi, Old Cunucu House, Blue Sport, Paseo Herencia, Moomba Beach, Pelican Adventures, Carribean Palm Village. Tambe na Gloria Feliciano y Erika Moran
Un gradicimento special pa Subway pa nan generosidad di a regala dos plater pa e muchanan di Kinderhuis Imeldahof por a difruta como nan particiapacion na e dia aki.
Ta recorda tur hende cu lo tin gana di pasa bishita Klooster pa e 2 exposicionnan of pa bishita e Kapel, cu lo ta habri, dialuna, diaranson y diahuebs for di 9 am te cu 3 pm.
Si ta desea di haci un donacion na nos Fundacion Kapel di Bethania, lo ta posibel tambe pa deposita riba nos cuenta di Banco na Aruba Bank number di cuenta : 6021690190. Di antemano ta gradici pa e gesto aki y asina yuda nos pa preserva y cuida e e kapel di Bethania y exposicion di “Historia di Parokia di Noord”.

robotstxt: allowed

filter: keep


text:
“Señor ta mi wardador, mi‘n tin falta di nada;
Den cunucu di yerba berde, E ta ponemi sosega.
E ta hibami na awanan tranquil, pa mi bolbe hanja forsa.
Salmo 23:1,2,3.
Cu inmenso dolor na nos curason nos ta anuncia fayecimento di:
Benjamin Kelly
Mihor conoci como: “Chemito”
*31-03-1937 – † 06-06-2022
Acto di entiero lo wordo anuncia despues
Nos ta lamenta cu no ta ricibi bishita di condolencia na cas.
Staff y personal di Ad Patres funeral home & Crematorium ta extende nos mas sincero condolencia na famia di e fayecido.


text:
Minister Rocco Tjon: A REUNI CU SR. HANS DE VRIES; DIRECTOR DI NATIONAAL CYBER SECURITY CENTRUM (NCSC)
Minister Rocco Tjon:
A REUNI CU SR. HANS DE VRIES; DIRECTOR DI NATIONAAL CYBER SECURITY CENTRUM (NCSC)
DEN HAAG – Dialuna merdia, Minister di Husticia y Asuntonan Social Sr. Rocco Tjon a reuni cu Sr. Hans de Vries, kende ta e actual director di Nationaal Cyber Security Centrum (NCSC), na Ministerio di Husticia y Siguridad na Den Haag. E reunion a enfoca riba ultimo desaroyonan y puntonan di atencion pa loke ta trata siguridad cibernetico. Banda di esaki, a trata tambe e parti di cooperacion cu Aruba su departamentonan cu ta activo riba e tereno aki.
Actualmente NCSC ta lidera e tereno di siguridad digital, como tal por fungi como un centro di conocemento. NCSC ta encarga cu diferente tareanan, entre otro e conexion entre departamentonan gubernamental, nacional y internacional. Nan ta yuda den mitiga e impacto di atakenan cibernetico, door di monitorea menasanan constantemente, y ta duna consehonan. NCSC Tin expertonan cu ta disponibel 24/7 pa atende cu cualkier riesgo of crisis. Adicionalmente, nan ta consisti di tres unidad, esta e unidad di operacion, e unidad di cooperacion y compartimento di conocemento, como tambe unidad di provision di informacion y tecnologia.
NCSC ta traha cu diferente partnernan, entre nan ta e โNationaal Coรถrdinator Terrorismebestrijding en Veiligheid (NCTV)โ. NCTV tin como meta pa proteha e pais contra menasanan cu por afecta e comunidad. Den cuadro di siguridad cibernetico, NCTV ta e โbeleidsopdrachtgeverโ pa NCSC. Pa e motibo aki, presente tambe na e reunion aki tawata Director di NCTVI Aruba, Sr. Dolfi Richardson. Por utlimo, e Mandatario a indica cu esaki ta un paso concreto den cuadro di eleva siguridad na nos frontera, y ta wak bek na un reunion fructifero, cu beneficionan a largo plaso pa pais Aruba.


text:
Project Team Drugspanden cu entrada hudicial na un cas na Weg Rooi Hundo. Dureante entrada a detene un hende homber y esaki relaciona cu bendemento di droga na e localidad aki.
E accion aki a tuma luga den careda di 4:45 pm caminda diferente team a presenta. entre otro e project team drugspanden, ta un team cu a lanta pa entre otro pa investiga bendemento di droga, tanto den area/ cas residencial como riba caya.
En conexion cu investigacion andando, Project Team Drugspanden a haci entrada hudicial awe dialuna, na un cas na Weg Rooi Hundo. Caminda a logra detene un persona relaciona cu bendemento di droga.
Sospechoso deteni ta un hende homber di inicial: J.O.W. naci na Aruba di 36 aña di edad. Persona menciona ta deteni pa bendemento di droga for di e percela menciona. Durante e razzia a confisca un cantidad di droga entre otro cocaina y piedra (base).
Un apelacion na comunidad pa sigui colabora cu Cuerpo Policial pa asina por resolve mas caso. Cualkier cooperacion y informacion di pueblo di Aruba ta hopi importante, pesey ta pidi si tin cualkier informacion valioso, pa yama e tiplijn di Polis: 11141 . Cuerpo Policial ta garantisa anonimato di esun cu yama.


text:
Kralendijk – Lo bai krea ‘Bonaire Sabal Palm Park’ pa protehá e Palma di Kabana. E parke ta un inisiativa di e organisashonnan Bon Bèrdè, Montgomery Botanical Center, Seacology i Gobièrnu di Boneiru.
E “Sabal Palm” òf Palma di Kabana di Boneiru ta úniko den su sorto. Tin aktual 24 palma madurá na Boneiru, pero tiki tiki esaki tambe ta birando ménos. Esaki debí na sekura i pasó kabritu i buriku ta kome e palunan hóben. P’esei e palmanan nobo no por krese i bira grandi. Pa por protehá e tiki palunan ku a sobra mester trese protekshon pa nan di un forma inmediato.
Pa skapa e tipo di palmanan aki for di kaba na nada, a diseñá un plan ku no solamente ta protehá e palma úniko aki, pero ku ta pone atenshon tambe riba e área kaminda nan ta krese pa desaroyá esaki na un manera sostenibel pa e sektor di eko-turismo. Segun Diputado Thielman, e vishon di Parke di Sabal ta den e mesun liñanan ku Bonaire Blue Destination i e plan di rekuperashon di turismo kaminda ke trese desaroyo balansá teniendo kuenta ku nos kultura i nos naturalesa.
Protekshon
Ta sera e área kaminda e palmanan aki ta krese den kurá pa tene buriku i kabritu pafó. Esaki ta duna e posibilidat pa por planta mas di e palmanan aki i asina rekuperá e poblashon di Palma di Kabana. Lo kuminsá ku un trayekto edukativo pa mucha i turista. Ta bai hasi mas estudio tokante kresementu di e palmanan. E idea ta tambe pa monitoriá i kultivá e tipo di palma aki pa por garantisá nan eksistensia.
“Akseso na e parke ta liber i ta bai krea ruta pa kana i kore baiskel i pone baki di sushi i foyeto di informashon. E parke di Sabal ta brinda e oportunidat uniko pa eduká, distraí i protehá”, segun diputado Kroon. E Parke di Sabal ta situá kantu di e kaminda pa bai Sorobon i ta den un área destiná pa naturalesa den e Plan di Desaroyo Espasial Boneiru (Ruimtelijk Ontwikkelingsplan Boneire – ROB). Esaki ta hasié un desaroyo ideal pa elevá e produkto turístiko di nos isla.
- Bonchi Boneiru ke produsi kòfi di kalidat haltu na Boneiru
- Flamingo Airport porfin ta bai haña left sofistiká pa ròlstul
- Tera Barra ta regalá 500 palu di Watakeli
- A selebrá Dia di Emansipashon na Isla’Riba
- Registro Sivil ta habri ora èkstra pa rekuperá sitanan pèrdí pa motibu di mal wer


text:
Aruba
Wega di futbol diabierna awo: Boneiro ta bin p’e revancha contra Dakota Starzz
La Fama Rincon di Boneiro ta na Aruba y ta bay hunga un wega amistoso contra di Dakota Starzz. Diabierna nan ta topa otro un biaha mas den un wega di revancha.
Gregory Lake, futbolista di Dakota Starzz, a bisa cu nan a gana e prome wega 3-1 of ta 3-2, pero La Fama Rincon a pidi un wega di revancha. E wega ta bay tuma luga na veld di Britannia, Centro Deportivo Franklin Bareño, pa 8:00 pm. Porta ta habri pa 7:00 pm y entrada ta 3 florin pa adulto y 1 florin pa mucha. E placa di entrada ta bay pa Casa Cuna.
Dave, e presidente di La Fama, a papia cu Lake y nan a pensa pa duna Casa Cuna e placa cu nan genera. E team di Dakota Starzz ta consisti dje team di Dakota di aña 1995, cu ta team di bario, amigo y ruman. E team ta consisti di Jair Oduber, Jonathan Lake, Omar Tromp, Juancho Geerman, y otro mas. Lake a bisa cu el a uni mas despues y awo e team ta consisti di algun cu a forma parti di seleccion, cu a hunga contra otro pa algun aña.
Lele Abraham, vocero di La Fama Rincon, a bisa cu e tin casi diesshete aña bibando aki y e ta gusta Aruba, pero awo ta su hendenan di Boneiro. Abraham a bisa di a combersa cu Dave cu a bin algun aña atras y awo nan ta bin bek. El a expresa despues di futbol e ambiente ta sigui na su cas.
Dave Molina di La Fama Rincon a indica cu diabierna Aruba por mira e team di Boneiro ta consisti di hungadonan di 35 y 40 aña. Un par di e hungadonan a yega di enfrenta Dakota na 2015 ora a recorda fondo pa Special Olympics di Aruba. Aunke cu nan a perde e wega 3-2, awo shete aña despues tin un otro team y otro wega. Nan ta bay percura pa haci e wega pa Dakota un poco dificil, pero mas importante ta pa logra e meta.
Lake, Molina y Abraham ta invita e amantenan di futbol, comunidad pa yega veld di Britannia pa disfruta e wega di futbol pero mas cu claro contribui na e meta pa recauda fondo pa Casa Cuna.


text:
Kòrsou, 23 di yanüari 2018,
Urgentemente
Konserniente: Oudit tékniko Isla chokante: “Denter di poko tempu mortonan lo kai aki”
Estimado Minister Presidente Rhuggenaath, estimada Minister Römer,
Nos a haña e relato di e oudit tékniko di Isla pa E&D (Texas) via di Internet, i nos ekspertonan a studi’é. E investigashon, ku nos ta agregá komo anekso na e karta akí, ta bon hinká den otro, yen di detaye.
Nos a haña sa for di artíkulo den medio di komunikashon, ku bo ta na altura di e oudit akí ya for di luna di novèmber 2017, pero nos ta puntra nos mes si bo ta konsiente di e konklushonnan chokante den e relato i ken a konsehá bo den esaki.
E relato no ta mustra solamente riba e práktika kondenabel di ‘run to failure’, sino prinsipalmente e tantísimo peligernan agudo presente kousá pa e inspekshonnan hasí, òf mihó bisá, nunka hasí di e instalashonnan riba e tereno di Isla. Kaminda a drecha algun defekto, a hasi esaki estilo di ‘patching’. Na un pais manera Bélgika tal ‘drechamentu’ a kondusí na un eksploshon kaminda dos obrero a rementá na wèrki!
E konklushonnan chokante di e oudit akí ta nèt kontrali na loke pa añanan largu kaba Jaime de Sola, èks miembro di MDPT, i señor Gilbert Wawoe ta bisa ku Isla ta un refineria ‘state of the art’. Alegashonnan ku e intenshon pa suavisá òf ridikulisá e atvertensianan pa e situashonnan peligroso riba e tereno ei, ku entre otro SMOC a yega di deskribí vários biaha kaba.
Algun sita saká for di e oudit di E&D:
“While no major catastrophic incidents have occurred recently in the Isla Refinery, its performance and reliability /availability has been probably adversely affected by combination of variable crude supply and some inspection and maintenance practices, which do not always correspond to practices of similar refineries E&D specialists are familiar with and/or with RAGAGEP (recognized and generally accepted good engineering practices)”.
“So far it can be concluded that in recent years the refinery has been relatively fortunate in avoiding major incident”.
Ta un konklushon so por saka despues di a lesa e oudit akí:
E situashon di hopi instalashon riba e tereno di Isla ta den tal estado ku no ta responsabel pa laga e obreronan, ni habitantenan den serkania, keda traha òf biba einan si e maneho no ta kambia nada. Si e maneho no ta kambia, esaki ta enserá ku Pais Kòrsou ku e enkargadonan ta para responsabel pa e konsekuensianan di kalamidat, fuera di e responsabilidat moral pa e obrerornan, habitantenan i bishitantenan.
Nos ta di akuerdo ku e unionnan APRI ku PWFC ku awor sí ‘5 sekonde promé ku 12 or’ a bati. Nos ta spera, sinembargo, ku bo ta na tempu ainda pa sera Isla i solushoná, si ta posibel, e fayonan serio, manera e oudit ku urgensia grandi ta sugerí, ku e suplemento di un komentario tékniko.
Den pasado SMOC ya a proponé i sugerí pa rekurí na Deelen, e baké ku ta asistí SMOC, kaminda nos a presentá i splika su perisia. Su reakshon riba e oudit akí ta: “Inmensamente triste ora bo ta les’é. Nan ta eksplotá e instalashonnan ketu bai, te ora esakinan ta kibra (‘run to failure’), kuminsá lèk òf rementá. Denter di poko tempu lo tin morto akinan.” Señor Deelen ta dispuesto di asistí bo na plaso korto den e situashon sumamente krítiko akí, i e por konta riba sosten di un inspektor ku mas ku 30 aña di eksperensia na DCMR.
Nos ta supliká bo urgentemente pa para e refineria mas pronto posibel pa asina investigá e posibel solushonnan i implementá esakinan.
Na nòmber di direktiva di SMOC,
Drs Peter van Leeuwen
Presidente di SMOC
FB smoc curacao


text:
Kralendijk- Refnan rònt mundu ta bou di nivelnan kresiendo di peliger kousá pa preshon inkluso ekseso di piskamentu, fluho di sedimento i polushon ku ta bini di desaroyo di zonanan na kosta, turismo ku no ta duradero i kambio di klima (Jackson et al. 2014).
Den e área di Karibe, e promedio di presensia di koral duru entre 1977 pa 2010 a baha di 50% te 17% anto e region ta pasando den un fase di refnan ku ta bou di dominio di alga (Gardner et al. 2003, Jackson et al. 2014). Boneiru su promedio di koral duru riba e barika di ref ainda ta komparativamente haltu na 20-24% (De Bakker et al. 2017).
Maneho di refnan di koral na Boneiru ta importante, no solamente pa balornan di medioambiente, estétika i di kultura, pero tambe pa motibu ku por lo ménos un terser parti di e isla su Produkto Doméstiko Brutu (“Gross Domestic Product” (GDP) ta generá pa turismo i 50-70% di su ekonomia ta dependé direktamente òf indirektamente di turismo (DEZA 2008, IUCN 2011, Schep et al. 2012).
Sondeo
Personal di STINAPA Bonaire a investigá e gravedat di blikiamentu di koral na 10 sitio na kosta parti pabou di bientu na Boneiru ku Klein Bonaire, for di 2016-2020, kada aña na luna di novèmber òf kuminsamentu di desèmber. E sitionan pabou di bientu tabata di nort bai sùit Playa Funchi, Rei Willem Alexander No-Dive Reserve (a kontinuashon indiká komo RWA Reserve), Karpata, Oil Slick Leap, Reef Scientifico, Kas di Regata, Invisibles i Vista Blue; e sitionan na Klein Bonaire di pariba bai wèst ta Ebo’s Special i Mi Dushi.
E refnan di Boneiru ta sigui mustra ku nan tin un fleksibilidat haltu pa problemanan manera temperatura haltu na superfisie di laman (“SSTs”). Sinembargo, e preshonnan riba ekosistemanan i partikularmente refnan di koral ta oumentando na un grado sin presedente. Parke Marino Nashonal Boneiru ta na peliger, debi na temperatura haltu na superfisie di laman (SSTs) ku kambio di klima, pero tambe daño kousá pa aktividat di turismo ku no ta duradero, polushon for di desaroyo di zona di kosta, lèkmentu di awa di kloaka ku no a prosesá i fluho di áwaseru ku ta kore bai laman sin kontrol.. Pues ta keda obligatorio pa nos kontinuá ku monitoreo di aserka i manehá fleksibilidat di ref. Miéntras ku nos no por manehá e kousanan di eskala global pa blikiamentu di koral, nos mester hasi empeño na nivel lokal pa protehá e salubridat di e refnan di Boneiru di manera ku nan ta keda fleksibel en bista di e futuro disturbionan.
Oumento
Segun Roxanne Fransisca, biólogo marino na STINAPA “Eventonan di blikiamentu di koral masalmente ta parse di ta oumentando na frekuensia, no solamente na nivel global, pero tambe den Karibe. For di momentu ku a inisiá ku monitoreo na 2016, 2020 tabata e aña mas malu pa blikiamentu ku 61% di koral bou di investigashon tabata afektá.
Afortunadamente na e profundidat ku ta hasi investigashon no a opservá mortalidat di koral durante e monitoreo. Monitoreo despues a indiká ku mayoria di koral ta rekuperá di e evento di blikiamentu akí. Miéntras ku e refnan di Boneiru den e último añanan a mustra tendensia positivo di fleksibilidat, e kantidat di disturbio tambe ta oumentando. Futuro eventonan di blikiamentu masal ta práktikamente sigur: kon nos koralnan lo reakshoná riba e eventonan akí lo dependé seguramente di e desishon ku nos ta tuma awor i den futuro serkano. Ta importante pa nos move pa dilanti di forma duradero i segurando ku ta tene kuenta ku naturalesa ora ta diskutí e desaroyo di nos isla, pa nos por duna nos ref di koralnan e mihó chèns di sobrebibí.”
Lesa tambe:
- ‘Leerorkest Bonaire’ na Kolegio San Bernardo ta duna su promé presentashon
- Hopi apresio pa liderazgo di gezaghèber interino Nolly Oleana durante krisis di wer
- Ministernan di hustisa di Aruba, Kòrsou i St. Maarten a reuní na Boneiru
- Studiantenan di Boneiru ta haña dispensashon di e Visitor Entry Tax via email
- Paso pa paso Mariadal ta bai bèk na su operashon normal


text:
ORANJESTAD (AAN): Diabierna mainta e homber G.T. di 37 aña di edad a scucha Fiscal exigi 5 aña di prison.
Fiscal ta haya G.T. culpable di a yuda exporta lote di cocaina pa Miami y di ta forma parti di un organizacion criminal. Tratamento di e caso a dura largo.
DIARIO den e articulo aki ta publica e tratamento di e caso y exigencia di Fiscal. Den un otro articulo ta pone punto di bista di abogado mr. Illes.
Exporta droga: E acusacion cu Fiscal a presenta den Corte contra G.T. ta cu entre Februari 2018 y October 2021 el a exporta cocaina y tabata bende Ecstasy (XTC). Tambe Fiscal ta acusa G.T. di ta hinca den un organizacion criminal caminda tin hendenan di Aruba y di Miami envolvi. G.T. a bisa Hues cu e no ta bende XTC sino e ta usa esey ora e ta riba un trip.
Pa loke ta e acusacion di exporta cocaina, el a bisa Hues cu el a hay’e ta yuda e dos personanan pa exporta droga pa gana placa. Hues a mustra cu G.T. na Polis no a duna declaracion. El a bisa Hues cu el a sigui instruccion di su abogado mr. Illes.
G.T. a bisa Hues cu el a yuda e muher K. y e homer S.R., kendenan a pidi’e pa puntra su amigo pa nan hiba droga Miami. G.T. a bisa cu e conoce un amigo cu ta anda den droga.
Hues a puntra kico ta G.T. su reaccion riba organizacion criminal pa exporta droga. G.T. a bisa cu e no ta forma parti di un organizacion criminal. El a djis yuda e muher K. y e homber S.R. cu tin un ruman Polis pa gana 2 mil dollar y awor a hay’e cu problema.
Muher gara cu mas cu 5 kilo na Aeropuerto: Hues a mustra cu dia 15 October 2021, e muher tabata na Aeropuerto di Aruba buscando forma pa subi vuelo pa Merca. Pero ora di a pasa den e parti di US Pre-Inspection, oficialnan di Customs and Border Protection a detene e muher K. ora e kier a viaha pa Miami. E tabatin un cylinder hinca den su parti intimo y 20 bolita den su parti patras. Oficialnan di CBP Mericano a entrega K. na Polis, caminda a pisa tur e droga.
En total 530,8 gram di cocaina a keda confisca cu K. kier a hiba Miami. K. a declara cu el a purba hiba droga pa G.T. El a bisa cu G.T. a trece e droga, 1000 dollar y un cellular nobo. Tambe el a bisa cu G.T. a keda cu su cellular y a bis’e cu ni cu Polis bin lo no haya e cellular. G.T. a bisa Hues cu no ta berdad cu el a keda cu K. su smartphone
El a bisa cu e conoce K. mas o menos 2 aña y ta K. a pidi’e pa cumpra un smartphone nobo p’e. Un dia despues cu el a entrega e droga, el a bay cumpra e smartphone.
Segun G.T., ta e amigo a dun’e e droga y placa pa duna K. Hues a bisa cu G.T. ta manera un mediador. Segun G.T., si tur cos bay bon e lo a haya 2 mil dollar.
Muher ta basha abao: Hues a bisa cu K. a declara cu e lo haya 7 dollar pa cada gram cu e bay cun’e. Esey ta nifica cu e lo a haya mas cu 3500 dollar. Segun K. su declaracion na Polis, ta di 6 biaha cu el a pasa droga pa G.T. G.T. a desmenti esey.
Segun K. promer biaha el a bay Miami, el a hiba 5.5 kilo den un bodypack. El a haya 15 mil dollar y a bin Aruba cu menos cu 10 mil Dollar y G.T. a pag’e e resto. El a bisa cu na G.T. su cas e pago a tuma lugar. K. a splica tur e biahanan cu el a hiba droga Miami. Tambe a menciona cu lo mester a trece 50 mil dollar for di Miami pa G.T. E sospechoso G.T. a desmenti tur cos den Corte. El a bisa cu e no sa con e pagamento di K. a tuma lugar. G.T. a bisa Hues cu K. lo a haya problema cu su amigo y el a pidi G.T. pa papia cu e amigo pa e hiba droga atrobe pero sin cu e amigo sa cu ta K.
- lo a bisa cu ta G.T. y su amigo di San Nicolas ta esnan cu ta manda droga Miami. G.T. a bisa Hues cu e no sa nada di esey. Tambe e persona di San Nicolas lo tin conexion na aeropuerto y ta paga pa droga pasa.
E trahador na aeropuerto lo ta hiba tas cu droga. Tabatin un cambio den seguridad y a gara e trahador cu droga den tas. G.T. a bisa Hues cu e no sa nada di esey.
OTRO PERSONA DETENI PA DROGA: Riba e fecha Diabierna dia 15 October 2021, e homber S.R. si a logra pasa y bay Miami. Ora el a bolbe Aruba, Polis a detene. El a bisa Polis cu el a guli 79 bolita di 8 gram. El a bisa cu ta G.T. y un homber cu tin accento latino a hiba e bolitanan p’e. Hues a bisa cu K. a declara cu G.T. a bisa K. pa paga tino riba S.R. y tuma e bolitanan y entrega na e homber Cubano na Miami. Segun G.T., el a djis bisa K. cu S.R. ta bula cun’e y na Miami mester tuma e bolitanan for di S.R. S.R. a bisa Polis cu e lo a haya 6 mil dollar pa a hiba e droga.
Polis a bay haci investigacion na cas di S.R. y a haya un caha cu 400 pilder di Ecstasy (XTC). El a bisa cu G.T. a dun’e e caha pa warda p’e. G.T. den Corte a desmenti esey.
Hues a puntra G.T. pakico e no ta menciona nomber di e amigo. G.T. a bisa cu e no kier menciona nomber di doño di e droga pa no tin mas problema. Hues a puntra si el a wordo menaza. El a bisa cu no y no sa kico lo por pasa si e menciona nomber.
Yuda exporta droga pa Miami: Den su requisitorio, Fiscal ta haya legalmente proba cu G.T. a yuda exporta droga y tabata forma parti di organizacion criminal. El a bisa cu maske cu G.T. ta nenga, tin suficiente prueba cu el a duna K. y S.R. droga pa hiba Miami.
E ta haya G.T. importante den e organizacion criminal caminda G.T. a duna droga na K. y S.R. K. a duna declaracion amplio cu S.R. tambe a hiba droga y cu G.T. ta esun cu a duna nan droga. El a bisa cu pa añas G.T. tabata dun’e droga pa hiba Miami. Fiscal a cuestiona cu 8 luna despues di a keda keto ora el a wordo deteni 20 October 2021, den Corte G.T. ta declara cu el a djis yuda siendo cu K. y S.R. manera nan a wordo deteni a duna declaracion amplio.
Caso pa kita pertenencia: Fiscal a bisa Hues cu e ta anuncia cu e lo cuminsa un caso pa kita pertenencia di G.T. Fiscal a mustra cu e pareha di G.T. a saca auto nobo, G.T. tabata fia placa na razon di 20 % di ganashi. El a renoba cas na balor di 50 mil florin. Pesey e kier cuminsa caso pa kita pertenencia.
Haya declaracion di K. y S.R. confiabel pa usa contra G.T.
Esey ta suficiente prueba cu G.T. a yuda exporta cocaina y a forma parti na organizacion criminal. G.T. tabata percura pa e droga yega na e mulanan y tambe informacion pa na Miami por duna e droga. A confisca cellularnan, laptop, tablet y otro cosnan di G.T. Fiscal a bisa cu e no kier tuma decision ainda pasobra mester haci e investigacion financiero contra G.T.
Exigi 5 aña di prison: Fiscal a bisa cu Aruba lamentable ta conoci como trampolin pa droga sea pa Hulanda of Merca. Droga ta causa hopi problema den comunidad. E ta haya cu mester duna castigo severo como señal cu no ta tolera traficacion di droga. Fiscal ta haya cu pa aña G.T. lo tabata envolvi den traficacion di droga y organizacion criminal. Fiscal a exigi 5 aña di prison.
Despues di a scucha defensa di mr. Illes, Hues a sera tratamento di e caso y a bisa cu dia 8 Juli 2022 lo tin sentencia.


text:
ORANJESTAD (AAN): Diahuebs mainta e homber K.R. a wordo condena na paga un multa y paga daño na e homber W., kende el a tacha su bon nomber.
Den sala di Corte tabata presente e homber K.R., ex agente di Polis, kende a wordo condena pa a facilita Nelson Andrade radio di Polis y e homber W., ex funcionario di Polis.
SENTENCIA
Hues a bisa cu mescos cu abogado mr. Illes, e ta haya no prueba cu K.R. a haci declaracion cu ta acusa W. di cierto delito durante entrevista 15 October 2021 cu Babu Hoek.
PARCIAL LIBER
Hues a bisa cu no tin grabacion y tampoco den procesverbaal di Polis tin para kico precies K.R. a declara. Pesey Hues a declara K.R. parcial liber.
ATACHA BON NOMBER
Hues a sigui bisa cu e ta haya e resto di declaracion di K.R. a atacha e bon nomber di W. door di bisa cu W. lo a gaña na Landsrecherche y Hues den Corte, kende tabatin e radio horta.
Hues ta haya cu K.R. intencional a haci e declaracion aki cu a bay den aire. Hues a rechaza e ponencia di abogado cu ta bisa cu e entrevista tabata un debate publico na interes general. Hues a mustra cu den e caso penal contra K.R., el a nenga di duna declaracion. Awor, despues cu Hof a condena K.R., el a bay haci declaracion.
Na opinion di Hues, si K.R. kier a haci un declaracion, e mester a generalisa y no bay menciona W. Hues a bisa cu Hof a evalua declaracion di W. y ta haya esaki confiabel.
Pa cu e castigo, Hues a bisa cu e ta tene cuenta cu den comunidad chikito declaracion cu ta tacha bon nomber di un persona, por afecta e persona.
PAGA MULTA Y DAÑO
Hues su decision ta cu e ta confirma exigencia di Fiscal di un multa di 2.500 florin di cual 2.000 florin ta condicional of 50 dia sera. Tambe Hues a aproba e demanda di W. pero solamente 1.000 florin. Hues a bisa cu e ta declara e resto di e demanda no admisibel y cu si W. kier e por cuminsa un caso civil. Hues tambe a pone e medida di pago. El a bisa cu K.R. mester paga na Ministerio Publico e multa y e 1000 florin di daño y Ministerio Publico lo percura pa W. haya e placa.


text:
Aruba
Van Huffelen: RMR por aproba asunto di recorte salarial pa Aruba sin warda Corsou y St Maarten
Posted on 06/20/2022 5:18 pm AST | Updated on 06/20/2022 5:20 pm AST
ORANJESTAD – Conseho di Minister di Reino Hulandes (RMR) no mester warda riba un acuerdo cu tur tres isla, esta Aruba, Corsou y St Maarten riba e recorte di salario. “RMR por dicidi tambe solamente pa Aruba” secretario di estado Hulandes Alexandra van Huffelen a contesta noticiacla durante e conferencia di prensa comun dialuna atardi, unda cu tabatin tambe tres premier di Aruba, Corsou y St Maarten. E pregunta ta a raiz di e declaracion anterior di e mandatario Hulandes cu ‘ainda no a yega na un acuerdo cu Corsou y St Maarten’ riba e asunto di recorte salarial, mientras cu Aruba si. E ora e pregunta a bin cu si pa diabierna e dos islanan ainda no yega na un acuerdo, cu esaki ta stroba Aruba pa si haya ok. E mandatario Hulandes a sigura pues cu no. Pues si tur cos ta bon, diabierna awor, Aruba lo mester haya e aprobacion final pa cu e recorte di 5.5% cu ta cuminsa otro luna pa trahadonan di gobierno di Aruba.


text:
Kontrol di tráfiko.
KOMUNIKADO DI PRENSA 260 /2022
25 mei 2022
Kontrol di tráfiko.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djamars 24 di mei 2022 entre 07.00’or i 10.00’or, personal di warda di polis Rio Canario den
koperashon ku personal di warda di polis Punda, U.S.T. i Departamentu di Tráfiko, a tene
kontrol di tráfiko.
E kontrol aki a tuma lugá na e krusada Kaya Wladimir “Coco” Balentien i SchottegatwegNoord.
A kontrolá 100 vehíkulo i a repartí 80 prosès verbal pa e siguiente infrakshonnan:
Sin faha di seguridat bistí;
Pasamentu den lus korá;
Winshil dilanti di plak ku folio skur;
No ta den posishon di un karchi di kùr/bálido;
No ta den posishon di un reibeweis/bálido;
Sin plachi di number parti dilanti di e vehíkulo.
Kuater (4) vehíkulo a wòrdu hiba kas di e doño bou di kondishon.
Durante di e kontrol a bin topa 5 hòmber di nashonalidat venezolano ku ta permanesé
ilegal riba nos isla ku a keda detené.
E kontrolnan aki ta kontinuá.


text:
Nos milager economico, segun Don Mansur, d.f.m., su discurso historico na Corsou na 1989. Divi Resorts ta promove Pearl Lake...Read more
Ta un berguensa un biaha mas ora cu un lider corupto manera Mike Eman cu su partido berde no solamente...Read more
E cachonan tabata inkieto y ora di bay wak, ora di bay wak pafo, un pick-up para pafo, duda di...Read more
Windows on Aruba ta ofrece un experiencia di 8 strea Dos dinner cu tabata sold out, y un lunch sold...Read more
Actualmente ta na Aruba Kelly Zeeman y Soraya Verhoeve, dos strea di e ekipo di futbol profesional femenino di Ajax....Read more
For di fuentenan fidedigno nos redaccion a ricibi informacion cu e situacion na Radiologia den Dr. Horacio Oduber Hospital no...Read more
Mas noticia a tuma nota diferente reaccion di comerciantenan den nos comunidad cu no ta contento con e situacion economico...Read more
Riba prome dia di scol nos ta habri atrobe cu un tristo noticia cu tin hende ta haya bon di...Read more
E costo social di cada proyecto turistico cu bin awor ta aumenta nos problemanan Social cada dia mas. Cuallkier hotel...Read more
Lider di partido Mike Eman di Partido di oposicion AVP a anuncia siman pasa durante un reunion urgente cu miembro...Read more
Deporte rey futbol secuestra pa refereenan cu no ta bin les ni refresh nan mes riba reglanan di futbol. Ta...Read more
OPINION PUBLICO Cu inmenso tristesa mi a lesa awe mainta e anuncio di fayecimento di un persona respeta y stima...Read more
Opinion di ciudadanonan riba red social Facebook ta pidi pa Parlamentarionan y Gobierno implementa un ley y duna departamento di...Read more
Di bishita cerca varios bar, e prome conferencia di Cannabis, e pro y contra di reforma fiscal, cuentanan di hada...Read more
Skirbi pa Clyde Harms Tempo cu nos tabata biba na Libia mi señora a lesa di e snoanan hudio historico...Read more
E Bartender Contest ta den su di cuater edicion, Miss Mundo Aruba, Nurianne Arias ta na CHina, Op=Op ta habri...Read more
Skirbi pa Clyde Harms Recientemente un postpakket manda di Merca Via Airmail 18 di october a dura casi un luna...Read more
Grand Divine a presenta un fabuloso evento di 'wine tasting', na Divino NV, Crystal Simphony a drenta waf di Oranjestad,...Read more
Entrevista pa Quito Nicolaas Den un periodo relativamente cortico e deporte di futbol a pasa den un proceso di cambio....Read more
REMETIDO Dicon nan no ta yudami? Imagina pa un momento tragedia a bati na porta. E dia a yega cu...Read more


text:
Riba dia 20 di november mundo henter a conmemora y celebra Dia Universal di Derecho di Mucha y en conexion cu e dia aki, Kiwanis Club of Aruba a invita 50 mucha di diferente districto di Aruba, pa un celebracion di Kiwanis cu e tema di “Little Chefs”. E tour a cuminsa mainta tempran, caminda e bus di De Palm Tours a busca tur e muchanan y hiba nan bishita diferente punto turistico. E meta tabata pa e muchanan conoce un poco di e trabou di chef como tambe e siguridad ora di cushina. E muchanan tabatin e oportunidad di bishita nos atraccionnan turistico y alabes pasa un mainta dibertido, yena cu alegria y sorpresa cu e miembronan di Kiwanis Club of Aruba a prepara specialmente pa nan.
E prome punto cu e muchanan a bishita tabata Moomba, caminda nan a ricibi delicioso desayuno. E di dos atraccion cu e muchanan a bishita tabata Santa Rosa, Hofi di Chabelito “Kinderboerderij”. Aki sr. Ludy Rasmijn a duna informacion y splicacion di e importancia pa planta fruta y berdura. Pa conmemora e dia di Derecho Universal di Mucha, e muchanan a planta un mata di mango. E mata a haya nomber di Kiwanis y lo sirbi pa den futuro duna fruta y sombra na hopi di e muchanan cu lo bishita e Hofi di Chabelito.
Despues e muchanan a bishita EPI Hospitality and Tourism Restaurant unda nan a wordo ricibi pa e studiantenan voluntario di “Student Council” bisti den e uniform di chef.
E muchanan a haya un recorido den e cushina y Meneer Raymond, cu ta un docente na EPI, a siña e muchanan di e importancia pa mantene un cushina limpi. E parti di siguridad den cushina tabata na encargo di Sr. Francis Toussaint di Brandweer, cu a duna un charla y conseho educativo na e muchanan tocante siguridad den cushina. Despues di e charlanan e muchanan a traha nan propio pizza bou di supervision di e chefnan y e miembronan di Kiwanis Club of Aruba pa siguientemente diberti nan mes cu pintamento.
Durante e dia e muchanan a ricibi: awa, juice, sandwich, fruta, juice di tamarijn y lamunchi, donuts y cupcake. Na final di e dia e muchanan a ricibi un “surprise bag” yena cu articulo manera, entre otro; tayo, cuchara, cup pa bebe awa, handsanitizer, chips, mangel y buscuchi.
Un gradicimento special ta bay na e miembronan di Kiwanis Club of Aruba y e studiantenan di EPI Hospitality Student Council, cu a traha cu hopi amor y pasion, sirbiendo e muchanan di Aruba. Kiwanis Club of Aruba tambe kier bisa danki na e sponsornan cu a haci e dia aki posibel; Aruba Airport Authority, Aruba Medical Supplies, Aruba Wine & Dine, ASD, Caribbean Mercantile Bank, De Palm Tours, EPI Facultad di Hospitalidad y Turismo y Superfood.


text:
Minister Oduber a reuni cu e cruise committee
ORANJESTAD – Diaranson mainta Minister di Turismo y Salud publico sr. Dangui Oduber a reuni cu CEO di ATA sra. Croes, director di APA sr. Figaroa y cruise manager di ATA sr. Arends cu ta forma parti di e cruise committee. Den e reunion a repasa e recuperacion pa aña 2022 den comparacion cu aña 2019, tambe a pasa riba e schedule pa 2023 y su proyeccionan.
Minister Oduber a duna di conoce cu na aña 2019 tabata un di e mihor añanan pa turismo crusero, na aña 2019 Aruba a ricibi un total di 831,399 pasahero. Den aña 2021 esaki tabata 136,005 pasahero cu ta un recuperacion di 16.4% di e turismo crusero den comparacion cu aña 2019.
Den mei aña 2022 Aruba a ricibi un total di 227,696 pasahero compara cu mei aña 2019 cu a ricibi 401,534 pasahero, esaki ta un recuperacion di 56.7% di e cantitad di pasahero crusero. Den mesun rosea e cantidad di calls si a recupera cu 96.8% (153 in 2022 vs 158 in 2019). No tin duda cu e yegada di e mega crusero Allure of the Seas a impacta e cresemento den luna di mei grandemente, e mandatario ta señala.
Segun Minister Oduber aña 2023 ta mustra di ta un aña hopi prometedor den cuadro di e recuperacion di Aruba su turismo crusero. Ya caba tin hopi calls confirma pa otro aña pero ainda tin hopi booking cu ta habri pa por duna un cantidad di calls exacto. Asina tin noticianan positivo pa e añannan cu ta bin.
Un noticia hopi positivo ta cu den aña 2023 Aruba lo bay ricibi un otro mega crusero, e biaha aki ta e barco crusero Mardi Gras di Carnival Cruise Lines cu ta conoci pa tin turistanan cu ta laga hopi placa atras. Otro noticia positivo ta cu lo yega Aruba e prome crucero di Virgin Voyages den 2023.
E tabata un bon reunion caminda a trata diferente topico di turismo crucero. Minister Dangui Oduber ta premira un bon recuperacion pa turismo crucero den aña 2023 y un high season 2022 hopi fuerte.


text: Diaranzon madruga a drenta informe di un accidente den Venezuelastraat, mesora a dirigi un patruya na e sitio. Na yegada di e patruya a bin compronde cu e chauffeur a yega bin dal e auto riba e cura di cas djey ela bay purba sigui bay pero tur su energia a caba y a pega soño tras di stuur. Polisnan a bin haye den un soño profundo y a opta pa no spiert’e te ora cu e vehiculo di transporte di detenidonan yega. Na yegada di e vehiculo di transporte a lanta e homber pata pata y a detene pa core bao influencia y ocasiona un accidente.


text:
The Coffee trade in Aruba
E buki ‘E negoshi di koffie na Aruba: e ruta Colombia-Aruba-Merca’ skirbi pa sr. Benjamin Romero a keda traduci na Ingles. Romero a pensa di amplia e contenido, revisa esaki y a laga traduci esaki cu un otro grupo meta den mente. Romero a entrega ‘The Coffee trade in Aruba: the Colombia-Aruba-U.S. route’ na directora di Biblioteca Nacional Aruba, sra. Astrid Britten. Romero a splica cu den su investigacion continuo el a topa cu mas material visual. Y tambe el a agrega e negoshi di coffee awendia na Aruba.
Esaki ta prome buki di Romero cu tin mas cu 20 aña trahando den prensa. El a yega di ocupa diferente funcion na matutino Bon Dia Aruba. Un otro publicacion di Benjamin Romero ta ‘E Caya di Monche’. Benjamin Romero a gradua for di universidad den Periodismo y Comunicacion Social.
Presentacion di e version na Papiamento a tuma lugar Biblioteca Nacional Aruba tres aña pasa y sra. Gina Ramsbottom a traduci e buki na Ingles un aña despues. Romero a investiga e historia di negoshi di koffie na Aruba y tambe e negoshantenan cu tabata hunga un rol grandi. Esaki sigur ta un parti di Aruba su historia no mucho conoci cerca un publico grandi. Bishitantenan di biblioteca por consulta e buki na Dept. Arubiana.
Riba potret: Sr. Benjamín Romero a bishita biblioteca pa entrega oficial di su buki na directora sra. Astrid Britten.


text:
FORTALEZA, BRAZIL – Ku dos gol den e ultimo minütnan di e partido, e selekshon Hulandes ta logra gana di Mehiko ku skor di 2-1 i pasa pa kuart final. E Mehikano a bai ariba for di den 48 minüt di e partido ku un gol di Giovani Dos Santos. Na diferente okashon por poko Hulanda ta empatá e partido pero un bon trabou di e kiper Mehikano Guillermo Ochoa ta prevení esaki.
Na di 88 minüt, Ochoa no por a hasi nada ku no ta para wak un misil di Wesley Sneijder drenta gol. E selekshon Hulandes a sigui pone preshon riba Mehiko i na di 94 minüt ta logra haña un pinalti ora ku Rafael Marquez a kometé un infrakshon den e area penal kontra di Arjen Robben. E pinalti a keda kobra ku éksito pa Klaas-Jan Huntelaar ku a hasi e skor 2-1.
Ku e resultado aki e selekshon Hulandes ta den kuart final i lo hunga kontra Costa Rica djasabra 5 di yüli próksimo. E dos ekiponan aki nunka no a topa ku otro den nan historia ainda. Pa Costa Rica ta promé biaha ku nan ta yega kuart final di Mundial, miéntras ku pa Hulanda esaki ta na di sinku okashon ku nan ta den kuart final. Ku eksepshon di Mundial 1994 semper e selekshon Hulandes a sali viktorioso den kuart final. Na 1974, 1978 i 2010 nan a sigui bai i logra bira sup-kampion, miéntras ku na 1998 e selekshon Hulandes a keda na di kuater lugá.


text:
E Ofisina di Ehekushon di Proyekto (Project Uitvoeringsbureau – PUB) den e próksimo añanan ta bai hunga un ròl krusial pa optené resultadonan visibel pa habitantenan di Boneiru. Lantamentu di e Ofisina di Ehekushon di Proyekto (PUB) ta un di e partinan di e Sup-plan di Mehorashon pa direktorado di Planifikashon i Desaroyo, ku ta enfoká riba desaroyo kontinuo di e organisashon i riba konfrontashon di e desafionan di awe i di futuro.
E Ofisina di Ehekushon di Proyekto (Project Uitvoeringsbureau – PUB) a habri dia 16 di yüni último den presensia di señor Roy Martina, direktor di Planifikashon i Desaroyo, diputado James Kroon, diputado Hennyson Thielman i señor Roald Lapperre e Direktor-General Medio Ambiente i Internashonal di ministerio di Infrastruktura i Maneho di Awa.
Durante e añanan binidero mester realisá vários proyekto stratégiko i kompleho i programa grandi for di direktorado di Planifikashon i Desaroyo. Esaki ta eksigí un aserkamentu profeshonal a base di proyekto. Pa e motibu akí ta duna direkshon na e proyektonan akí for di e Ofisina di Ehekushon di Proyekto. Esaki ta sòru pa ménos estorbo posibel pa e trabounan regular di e departamentonan i tin mihó atenshon pa preparashon i ehekushon di e proyektonan.
E Ofisina di Ehekushon di Proyekto (Project Uitvoeringsbureau – PUB) ta kuminsá ku un kantidat limitá di proyekto, entre otro Kombustibel i Infrastruktura/Kaminda, i mas despues e aña akí e programa Maneho di Shushi na Midí i ehekushon di e Plan di Maneho pa Naturalesa i Medio Ambiente.
Di e manera akí nos por elaborá i mehorá e manera di traha akí mas aleu durante e periodo binidero. E meta final ta pa por apliká e eksperensia atkerí i e forma di maneho di proyekto akí den henter Entidat Públiko Boneiru.


text:
WILLEMSTAD - Minister Hato manera hopi siudadano a tuma nota di e tiroteo ku a tuma lugá den deskanso di un partido di futbòl di liga MCB segundo divishon.
No opstante ku e investigashon di kuerpo polisial den e kaso aki ta andando ainda minister kier ekspresá su desaprobashon pa ku akto di violensia aki. Ta algu insolito i repudiabel ku sentronan di rekreo kaminda hóbennan ta praktiká deporte ta bira blanko di tiroteo i/òf reglamentu di kuenta. Esaki ta inakseptabel na vèlt di deporte kaminda tin famianan i en espesial muchanan ta presensiá wega. Minister ta bai sinta mañan ku KPC i tambe Federashon di Futbòl Kòrsou pa asina garantisá seguridat di tantu hungadónan komo públiko ku ta asistí na weganan di futbòl.
Minister ta ekstendé su mas sentido pésame ta bai na famianan di e viktima. Minister ke urgi pueblo di Kòrsou pa koperá ku e investigashon di kuerpo polisial pa asina por trese esnan kulpabel dilanti hustisia.


text:
Un manera nobo y creativo pa expresa y conecta pa loke ta pasion y personalidad multifacetico. E coleccion Pandora Me, ta conta un storia di estilo di e esun cu tine bisti, a traves di simbolonan significativo. Sea cu e ta un cherry charm of un lucky horseshoe, e micro dangle charms den sterling silver ta expresa bo pasion-, storia- y soñonan.
E lansamento di e coleccion encantador di Pandora Me, a tuma lugar diasabra merdia na Pandora Oranjestad. E clientenan cu a ricibi e invitacion pa e lansamento aki, a disfruta di un evento diferente y dibertido. E team di Pandora manera semper amabel y atento a mustra e coleccion mientras cu den e store tabatin entretenimento di DJ Nigel.
E clientenan cu a cumpra un ‘stud’ a haya piercing free di Jovi Croes, cu ta un profesional den e ramo aki. Maggy’s tabata presente cu su make-up artist pa aplica un retoke na e invitadonan cu tabata desea, prome cu nan a pose pa e fotografonan di SKClick. E evento a finalisa cu entrega di e diferente premionan y e caranan feliz cu nan compra di e coleccion nobo di Pandora!
Foto credits: #JulieJulieAruba


text:
Directie Wetgeving en Juridische Zaken (DWJZ)
Aki ta sigui un resumen di e vision, mision, meta y e tareanan di e Departamento di Legislacion y Asunto Huridico.
Vision
E Departamento di Legislacion y Asunto Huridico (Directie Wetgeving en Juridische Zaken) ta suministra claridad den e mundo compleho huridico pa Pais Aruba.
Mision
E Departamento di Legislacion y Asunto Huridico (DWJZ) ta promove un gobernacion adecua, eficiente y husto door di duna conseho cla y transparente, defensa di interes y reglamentacion. DWJZ ta traha hunto cu otro ministerionan pa un evaluacion y comparacion husto di e derecho y e obligacion di gobierno y di e ciudadano. Nos meta central ta pa duna servicio y productonan na nos clientela: individuo, organisacion y companianan. Nos cliente ta central, tanto den nos manera di traha como e forma con nos organisacion ta hinca den otro. Nos ta traha pa resultado, nos ta consciente di e gastonan y ta trata nos clientenan na un manera amabel, habri y cu dedicacion.
E Departamento di Legislacion y Asunto Huridico ta sostene y facilita e diferente departamentonan den elaboracion di nan producto y servicionan. Ademas e gerencia tin un funcion di control y investigativo ora cu ta trata di asunto cu ta concerni gobierno. E ta vigila e posicion huridico di e organisacion completo y ta practicamente “e consenshi huridico”. Den casonan cu sa presenta e gerencia por duna conseho, sea pidi of no pa loke ta trata e proceso huridico y e consecuencianan cu por resulta for di esaki. Di un banda nos tin un rol pa evalua y controla den e marco di ley y di otro banda nos ta duna conseho y apoyo na momento di ehecucion di un ley.
Meta
E Departamento di Legislacion y Asunto Huridico (Directie Wetgeving en Juridische Zaken) tin como meta promove un maneho adecua, eficaz y husto di e organonan di estado y evalua e derecho y debernan di gobierno y e cuidadano den cooperacion estrecho cu otro ministerio.
Tareanan:
E Departamento di Legislacion y Asunto Huridico (DWJZ) ta aspira pa realisa su meta door di ehecuta e siguiente tareanan:
- Traha tur reglamento necesario, cu ta forma parti di e tarea di DWJZ;
- Publica tur reglamento den e Gazeta Oficial (afkondigingsblad) y e landscourant (Gazeta di Pais Aruba) y e trabounan corespondiente cu esey;
- Studia y analisa e desaroyonan huridico y politico di asuntonan di Reino y asuntonan constitucional;
- Prepara conseho, documentonan di maneho y investigacion riba e tereno aki;
- Atende asuntonan di derecho administrativo (di gobierno) pa tur ministerio;
- Atende asuntonan relaciona cu derecho di estado, derecho civil, derecho comercial y derecho penal, demanda (accion) hudicial civil y demanda penal;
- Traha, riba peticion of no consehonan huridico y di maneho pa ministerionan cu ta relaciona cu derecho di estado, derecho civil, derecho comercial, demanda (accion) hudicial civil y demanda penal;
- Traha, riba peticion of no, conseho huridico y di maneho pa minister di Husticia relaciona cu temanan riba tereno di orden publico y seguridad; organisacion di hurisprudencia, derecho di persona huridico, nacionalidad, admision y expulsion, aplicacion di legislacion penal y legislacion particular realisa bou di e responsabilidad di e minister di Husticia;
- Traha, riba peticion of no, consehonan huridico y di maneho pa ministerionan tocante dunamento, prolongacion, revocacion di permiso, autorisacion y dispensacion;
- Fungi como abogado di Pais Aruba den e Corte di Prome Instancia, den Corte Comun di Husticia, duna conseho -riba peticion of no- tocante tur caso administrativo y huridico, representa Pais Aruba y su organonan gubernamental den tur procedura cu ta regarda LAR;
- Publica anuncio oficial di gobierno cu ta legalmente obligatorio tocante di permiso y otro asunto parecido.


text:
Republika Dominikano
E Republika Dominikano (na spaño: República Dominicana), ta un nashon riba e isla di Hispañola, parti di e archipielago di e Antianan grandi den e region karibe. E parti west di e isla ta okupá pa e pais di Haiti, hasiendo Hispañola un di e uniko dos islanan den karibe ku ta wordu parti ku entre dos pais. Tantu na grandura komo poblashon, e Republika Dominikano ta e di dos pais mas grandi den Karibe (despues di Cuba), ku un superfisie di 48.442 kilometer kuadrá i un poblashon estimá na 10 míon hende.


text:
FINANSA
E tarea mas importante di Gobierno pa loke ta finansa publico den temponan di crisis, inseguridad mundial y hopi volatilidad financiero ta pa trece stabilidad interno, calma y mustra continuidad. Stabilidad den finansa publico ta fundeshi pa inversion, comercio y crecemento economico. Si finansas publico tambalea ta henter economia lo sinti e impacto.
Den prome 100 dia di Gabinete Wever-Croes II, Gobierno a sa di cumpli rotundamente cu tur su debernan financiero, inclusivo cu tur su inversionistanan local y di afo, pa asina Aruba por garantisa un ‘bon’ standing. Gobierno a cumpli tambe cu pago na comercio y a sigura e pago di prestamo na studiantenan. Salario di e empleado publico tambe a sigui pasa tur luna na tempo. Apesar di tanto presion cu tin riba finansa publico ningun momento Gobierno a faya di cumpli cu su pagonan.
Gobierno a sigui traha na un forma constructivo pa cumpli cu e condicionnan di Hulanda pa yega na e prestamonan necesario pa asina economia di Aruba por a sigui draai y pa e sistema di seguridad social di AZV y SVB por a keda intacto durante e periodo di pandemia cu nos Pais ta pasando aden. Apesar cu Gobierno no a ricibi sosten di likidez di Hulanda den e ultimo kwartaal di 2021, toch a percura pa cumpli cu e ultimo pago di e Sosten Financiero di 4000 florin pa kwartaal na 1092 compania chikito y mediano. A legalisa e Ley pa sosten na comercio den forma di Subsidio di Salario y a logra yuda 876 compania cumpli cu pago di salario na 7494 pa e suma di 7.8 miyon florin den oktober. Debi na falta di sosten di likidez di Hulanda, Gobierno no por a sigui brinda e yudansa aki den lunanan di november y december manera presupuesta pa aña 2021. No obstante, Gobierno a logra brinda un total di 422.8 miyon florin na Subsidio di Salario y un total di 44.7 miyon florin na Sosten Financiero pa kwartaal den aña 2020 y 2021. Pues un total di 467.5 miyon florin a wordo duna na comercio pa por surpasa e crisis.
Pa cumpli cu e ‘Landspakket’ acorda entre Hulanda y Aruba, Gobierno a introduci un Garantia di Deposito pa sigura e stabilidad den nos sistema financiero y proteccion pa e consumidor. E Garantia di Deposito ta brinda e consumidor e confiansa cu na momento cu presenta un crisis financiero y cu institutonan financiero no por cumpli cu nan obligacion financiero, e consumidor por ta sigura di haya un parti di e fondonan cu nan a deposita na e instancia financiero.
Pa sigura e integridad di e sistema financiero di Aruba, Gobierno a prepara debidamente pa e evaluacion reciente haci door di Caribbean Financial Action Task Force, CFATF y awor ta warda riba e resultado final durante e reunion plenario cu lo tuma lugar na mei 2022.
Di biaha despues cu e Gobierno nobo a sinta a percura pa Presupuesto 2021 a keda aproba pa Parlamento. Conforme e ciclo presupuestario a presenta recientemente un Presupuesto Supletorio pa cera aña 2021 cu un deficit 140 miyon menos cu a ser premira. Presupuesto 2022 tambe a keda prepara y ta wardando riba su conseho di Raad van Advies pa asina por keda presenta na Parlamento den januari 2022.
Riba e tereno fiscal, Gobierno a percura pa sigui ofrece Alivio Fiscal den cual, entre otro, un total di 2766 compania chikito por a haci uso di e areglo special di KOR y no mester a paga of declara BBO, BAZV y BAVP tur luna den aña 2021. Den cuadro di Alivio Fiscal a prolonga e maneho sauvisa di tarifa di pago di dividendo y a amplia e maneho beneficioso di e regulacion di fondo di spaar y provision. A haci esaki pa crea un mihor clima di inversion y pa yuda e poder di compra cu a keda afecta pa e crisis di COVID19.
Cu e maneho financiero di Gabinete Wever-Croes II, Gobierno ta manda un señal fuerte na mundo henter cu e sistema financiero, monetario, economico di Aruba tin su resiliencia pa por maneha tur obstaculo.
CULTURA
Cultura tin un papel clave den e formacion di e hende, e desaroyo duradero di nos Pais y ta instrumental pa Aruba su economia, bida social, medio ambiente y bienestar general. Pa e diversificacion di Aruba su economia, cultura tin un rol esencial den e sector prometedor di e Industria Creativo. Consciente di e rol importante cu Departamento di Cultura DCA mester por desplega como catalisador di nos cultura, Gobierno di Aruba a laga expertonan haci un investigacion con pa ekipa DCA na e miho manera pa por formula y carga un maneho integral di cultura pa nos Pais. Cu sosten di un DCA bon ekipa pa brinda sosten na e sector cultural di nos Pais, nos ta traha un fundeshi fuerte pa crea un industria creativo exitiso na bienestar di Aruba.
Pa logra fomenta e conocemento y participacion necesario, tur esnan cu ta traha y ta activo riba e tereno cultural di Aruba, ta ricibi e tayer ‘Educa cu Cultura’ pa sera conoci cu e conceptonan y terminologia relaciona cu Cultura. Di e manera aki ta cuminsa ekipa e comunidad cultural di nos Pais pa den un futuro cercano crea un industria creativo pa nos Pais.
Pa clausura e 35 aniversario di Status Aparte di Aruba, Gobierno a organisa e Conferencia ’35 Aña Status Aparte, Aruba ta di nos tur.’ Un conferencia den cual por a aprecia e historia di e comienso, e lucha, e desaroyo y e miras pa futuro di Aruba como Pais autonomo den Reino Hulandes. E mensahe principal di e conferencia ta, ‘Aruba ta di nos tur y Aruba mester di nos tur pa por surpasa e retonan nos dilanti.’


text:
Homber gravemente heridá durante di maltrato.
KOMUNIKADO DI PRENSA 284/2022
5 yüni 2022
Homber gravemente heridá durante di maltrato.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djasabra 4 di yüni 2022 alrededor di 22.45’or, Sentral di polis a dirigí un unidat di polis na
altura di un pòmp di gasolin riba Kaminda Jose Antonia, pa un bringamentu entre di dos
persona.
Na yegada di e unidat, el a topa un hòmber bastante maltratá, ku a indiká ku algun ratu
promé tabatin un diskushon fuerte entre dos otro hòmber i el a bai pa kalma nan.
Un di e hòmbernan aki a kuminsá maltratá e víktima ku a bini pa kalma e situashon, pa
despues bai lag’e patras.
E víktima tabatin hopi doló na lomba, den pechu i ademas tabatin problema respiratorio.
Ambulans a presentá na e sítio i a duna e víktima promé asistensia pa despues transport’é
ku urgensia pa Sala di Emergensia di C.M.C.
Investigashon den e kaso aki ta kontinuá.


text:
“Trabou Pa Kòrsou NÒ ta kere den stroba elekshon liber”
“Trabou Pa Kòrsou NÒ ta kere den stroba elekshon liber”
Parlamentario independiente pa Partido TPK, Rennox Calmes, ta duna di konosé ku e ta hopi desapuntá den e Presidente di Parlamento, sra. Pauletta (PAR), ku ta trata na stroba elekshon liber tuma lugá.
Esaki debí ku despues ku no opstante un dekreto pa ku orarionan stipulá pa ku entregamentu di lista, ku a ser deliberá ku KSE, ku por sierto tur partido a kumpli ku n’e, sra. Presidente ta purba di tacha demokrasia dor di tòg stroba elekshon liber pa tuma lugá.
Ta algu insólito ku Presidente di e órgano di mas haltu den nos pais ta deseá pa hasi esaki komo ku elekshon ta parti di nos demokrasia. Despues ku Tula a hiba un lucha pa libertat, despues ku dr. Da Costa Gomez a lucha pa statuto i damanan Yu di Kòrsou a lucha pa hende muhé por vota, esaki ta un bòftá den kara di pueblo.
I tambe ta un bòftá pa hende (demos) i gobernashon (kratos). Sr. Calmes ta referí akinan na nasementu di demokrasia ku a ser inisiá hopi siglo pasá na Grecia, kaminda un pueblo ta disidí a base di su votonan ken ta goberná su pais. “Esaki yama demokrasia”, sigun Calmes.


text:
Dialuna mainta Minister di turismo y Salud Publico Dangui Oduber a haci apertura di e di 4 edicion di e “vierlanden overleg” di salud cu ta tumando luga na Hyatt Place Airport Hotel.
Den e conferencia aki ta participa entre otro e Ministernan di Salud Publico di Curacao y Sint Maarten y tambe e Staatssecretaris van Volksgezondheid, Welzijn en Sport, Maarten van Ooijen. Den e conferencia lo bay trata diferente temanan di interes comun di Salud pa e 4 paisnan den Reino. Minister Oduber ta masha contento cu Aruba ta e organisado di e conferencia aki cu ta cuminsa di dialuna y lo termina diabierna.
Minister Oduber a menciona cu ta bay trata diferente tema di salud pero un di esun di mas importante ta e tema di e implementacion di e “International Health Regulations” caminda ta bay papia di “ship sanitation”. Esaki ta un tema hopi importante pa Aruba den cuadro di genera entrada pa pais Aruba. Un otro tema importante cu lo bay dialoga riba dje ta e preparacion pa un pandemia, esaki ta con e paisnan den Reino ta prepara pa un pandemia si en caso pasa cualkier eventualidad. Ta bay comparti conocemento y experencia di kico tur e paisnan a siña despues di 2 aña di COVID-19, kico lo por haci diferente, con Aruba ta prepara su mes.
Aruba ta bay comparti cu paisnan den Reino con ya caba nos a prepara un “Landsverodening Pandemische Paraatheid” caminda e intencion ta pa reemplasa e COVID Insurance cu e turistanan ta paga. Ta bay bin cu e tipo di impuesto di destinacion, e entradanan genera por medio di e impuesto di destinacion aki ta bay wordo inverti bek den cuido. Lo bay inverti den amplia e capacidad di nos ICU, inverti den prevencion, lo bay comparti esaki cu otro paisnan den Reino pa wak si nan tambe lo kier introduci un tipo di impuesto aki. Di e manera aki nan tambe por genera entrada pa ta miho prepara si en caso algo pasa, nan lo tin e fondonan necesario pa inverti bek den cuido asina Minister Oduber a duna di conoce.
Otro tema cu lo trata ta e cooperacion den Reino mes ora ta trata di horcan, con e paisnan por asisti, yuda y coopera cu otro den momento di un calamidad. Minister Oduber a duna e ehempel di Sint Maarten cu hopi biaha ta e pais cu ta keda afecta pa e fenomeno aki como e ta den e area cu e horcannan ta pasa. Den pasado tanto Corsou y Aruba a sa di yuda, ban spera esaki no ta e caso pa cu futuro e mandatario ta agrega.
Minister Dangui Oduber ta gradici e team di Ministerio di Turismo y Salud Publico pa organisa e conferencia di “vierlanden overleg”. Danki na Staatssecretaris van Volksgezondheid, Welzijn en Sport di Hulanda Maarten van Ooijen, Minister di Salud Publico di Curacao y Sint Maarten y nan expertonan pa nan asistencia y participacion. Ban laga e siman aki ta uno fructifero yena cu exito, pa nos yega na e metanan nos dilanti.


text:
Sinta banda di Benny Sevinger, GERLIEN CROES TIN HOPI CURASHI PA PAPIA DI FRAUDE Y CORUPCION
Partido MEP
Sinta banda di Benny Sevinger,
GERLIEN CROES TIN HOPI CURASHI PA PAPIA DI FRAUDE Y CORUPCION
E ultimo simannan nos por a nota un interes grandisimo di Fraccion di AVP den e caso di vacuna cu ta wordo investiga pa Ministerio Publico. Miembronan di e fraccion berde Wyatt Ras, Gerlien Croes, Dowers y De Meza a mustra masha hopi interes den e caso aki.
Te cu awor Gobierno di Aruba a contesta mas di 100 pregunta di AVP riba e topico aki y a duna TUR transparencia. Pero ta parce cu AVP no por of no kier compronde.
Remarcabel ta e hecho cu ningun miembro di fraccion di AVP te cu awe no a haci ningun pregunta, ningun conferencia di prensa, ningun reunion publico y ningun relato di prensa pa elabora riba casonan di Paul Croes (sentencia pa corupcion na 4 aña di prison) y e caso di nan colega Benny Sevinger.
Pueblo ta condena e forma di hiba politica di AVP, pero especialmente Gerlien Croes. Un hurista cu ta demostra un actitud asina di tapa corupcion! Kico esey ta bisa di bo? Un hoben politico cu a wordo influencia pa e politica di venena pueblo, instiga y ataca tur cos na Aruba.
Ningun integrante di AVP por tin moralidad pa papia di corupcion si te dia di awe nan NO por a distancia nan mes di e caso mas grandi di corupcion di Aruba cu ta esun di Benny Sevinger. Cu nan cara di palo nan ta sinta banda di Sevinger den Parlamento di Aruba, bras’e y papia di corupcion. Hopi curashi un hende asina mester por tin y un sinberguensa so por haci tal.
Ademas, ainda pueblo ta warda e parlamentario mas hoben di AVP, Gerlien Croes, splica pueblo ta PAKICO e no por drenta Merca. Ya ta dos luna cu e ta wordo cuestiona y e no ta duna cara. Mare e por demostra e mesun curashi cu e ta mustra pa defende Benny, pa e defende su mes. Mientras tanto, pueblo ta warda!


text:
Preparashon pa e Tempu di Fin
Den e oranan final di Hesus Su estadia temporal den karni humano, E a papia e palabranan aki di konsuelo na e disipelnan:
"No laga boso kurason bira intrankil; boso ta kere den Dios, kere tambe den Mi. Den kas di Mi Tata tin hopi lugá di biba; si no tabata asina, lo Mi a bisa boso. Mi ta bai pa prepará un lugá pa boso. I ora Mi bai i prepará un lugá pa boso, lo Mi bin atrobe i risibí boso serka Mi, pa kaminda Ami ta, boso tambe por ta. I boso sa unda Mi ta bai, i e kaminda boso sa." (Juan 14:1-4, NKJV).
Ounke siguramente nan no a komprondé kompletamente e nifikashon di loke E a bisa ni e tempu den kua Su promesa lo a ser kumplí, e hòmbernan sigur sigur a saka konsuelo for di e palabranan di Hesus. Un lugá den kas di Su Tata? Un lugá ku Hesus Mes tabata preparando pa nan? Siguramente esaki lo tabata mihó ku unda ku nan lo por a haña nan mes den e mundu aki aworakí.
Enbèrdat no muchu tempu promé, ora E tabata sinta huntu ku e disipelnan, Hesus a duna nan un deskripshon kòrtiku di loke lo a bai sosodé promé ku E a bin bèk. Tabata un tipo di “historia di futuro”, i e no tabata bunita. Guera, rumornan di guera, nashon kontra nashon, hamber, i teremotonan tur tabata, Hesus a bisa, djis “e prinsipio di dolónan”. Persekushon, traishon, engaño, i pruebanan tambe tabata na horizonte.
Awe, for di nos punto di bista den e koriente di historia, nos por mira ku kasi tur loke Hesus a spièrta p’e a bin pasa, i presis manera E a predesí tambe. Nos por mira e kumplimentu di dos profesia di tempu mas grandi tambe. Esun promé ta e “tempu, tempunan i mitar di un tempu” di Daniel 7:25 (lesa tambe Rev. 12:6, 14; 13:5; Num. 14:34), kua a kuminsá den di seis siglo A.D. (A.D. 538) i a terminá na final di siglo diesocho (A.D. 1798). Despues, tambe, e profesia di tempu di mas largu, e 2300 dianan di Daniel 8:14, a alkansá su kumplimentu den aña 1844.
Sin duda, anto, nos ta bibando aworakí den “e fin di dianan” (Dan. 12:13). Pero no solamente nos sa ki dia e fin, ku ta kulminá ku e segundo binida di Hesus, lo yega, nos no tin mester di sa. Nos mester sa solamente ku e lo yega, i ku ora e yega, nos mester ta prepará.
Kon? Kisas e mihó kontesta ta ser hañá den e tèkst aki: “Meskos ku boso a risibí Kristu Hesus e Señor, asina kana den djE” (Kol. 2:6, NKJV). Den otro palabra, ku asina tantu eventonan den mundu, asina tantu titular, i asina tantu teoria tokante tempunan di fin, ta fásil pa ser distraí, i enfoká muchu hopi riba e kosnan ku nos ta pensa ku ta hiba na e binida di Kristu enbes di riba Kristu Mes, kende so ta e klave na nos preparashon.
E trimèster aki e enfoke ta riba e tempu di fin, pero no totalmente. E enfoke real ta riba Hesus, ma den konteksto di e último dianan i kon pa ta prepará pa nan. Sí, nos mester wak fechanan históriko, eventonan den mundu, historia mes, pasobra Beibel ta papia di nan en relashon ku e fin. Pero asta den e konteksto aki, Beibel ta papia tokante Hesus, tokante ken E ta, kiko E a hasi pa nos, kiko E ta hasi den nos, i kiko E lo hasi ora E bin bèk. Kristu, i E krusifiká, mester ta e sentro di nos fe; òf, manera Pablo a bisa: “Pasobra mi a determiná di no sa nada meimei di boso sino Hesukristu, i E, krusifiká (1 Kor. 2:2, NKJV). Mas nos focus riba djE, mas nos ta bira manera E, mas nos ta obedes’E, i mas prepará nos lo ta pa tur loke ta spera nos, tantu den futuro inmediato komo na final, e dia ora ku nos lo drenta “e lugá” ku Hesus a prepará pa esnan ku stim’E.


text:
SURPRISE, ARIZONA – E ekipo di Texas Rangers a anunsiá ku e segunda base, Jurickson Profar lo pèrdè 10 pa 12 siman di temporada pa motibu di leshon na su skouder drechi.
Segun informashonnan, Porfar a sinti doló na su skouder den di seis entrada di e partido kontra San Diego Padres riba djasabra, na momento ku e pelotero a bai purba konvertí un dòbel play. Jurickson a presentá djadumingu na e kampamentu di Texas i ketu bai tabata sinti su skouder ‘stijf’. Esaki a pone ku e ekipo a manda e pelotero bai hasi un MRI, ku a konkluí ku e pelotero tin un sker na su múskulo di skouder.
Tur kos ta mustra ku Profar no mester opera i e ekipo ta spera ku e pelotero lo por ta bek promé ku All Star Game.
Tabata un Spring Training desepshonante pa Jurickson ku a pèrdè algun dia na inisio di Spring Training ku leshon na skouder. Una bes Profar a haña lus bèrdè di e leshon aki, e leshon a sigui molesti’e i e ekipo a bolbe dune algun dia di sosiegu. Ora tur kos a mehorá ku e skouder, Jurickson mester a pèrdè algun dia atrobe pa motibu di rankamentu di djente. E leshon aktual di Jurickson no ta e mesun leshon ku e tabata tin na inisio di Spring Training.
Te ainda e ekipo di Texas Rangers no tin sigur ken nan lo laga remplasá Jurickson den e promé mitar di temporada.


text:
Hopi hende a keda cuestiona e decision di hues-comisario relaciona cu libertad di ex-minister Otmar Oduber. Di banda di corte, nan ta sigura cu e hues-comisario tabatin motibo valido pa no bay di acuerdo cu e peticion di fiscal di Ministerio Publico pa prolonga detencion di e ex-minister.
Corte a constata cu Ministerio Publico ta pidi pa prolonga e detencion di Otmar Oduber den forma di “vordering tot bewaring”. Pero, pa e echo “misbruik van functie” no por aplica detencion preventivo, o sea “voorlopige hechtenis/bewaring”. Pesey hues-comisario no a tene cuenta cu e acusacion aki.
Pa e otro 2 echonan, sospecho pa cu ‘zogenaamde spookambtenaren’ y pa cu ‘uitgifte van overheidsgronden’, hues-comisario ta haya, mirando e documentonan cu el a haya, cu NO tin suficiente indicacion cu Otmar Oduber a comete e delitonan aki. Hues-comisario no ta mira nada, mas bien ta referi “geen ernstige bezwaren”. Pesey hues-comisario a rechasa e demanda di fiscal pa prolonga e detencion di Oduber, den forma di ‘vordering bewaring’.
Mester menciona cu, un aspecto straño den e caso aki ta cu na inicio a papia di ocho acusacion contra e ex-Vice Prome Minister di nos pais. Sinembargo, awo ta papia di solamente dos acusacion contra e acusado. Ta trata aki di solamente e sospecho di estafa y omkoping. Y den e caso aki, corte ta sinti cu locual tin awo como prueba den e ‘dossier’ no tin suficiente pa condena e ex-mandatario di Gabinete Wever-Croes I.
Sospechosonan envolvi
Relaciona cu desaroyo di e caso, a realisa detencion di Aisha Esser dia 2 di maart ultimo, e prome detencion den caso Flamingo. Dia 11 di maart Esser tabata bek den libertad.
Dia 7 di maart a detene Fito Croes tambe den e caso di Flamingo. A realisa entrada hudicial na su cas na Kurimiauw y a confisca basta articulo. Despues di un siman, dia 14 di maart, Croes. a sali liber.
Den tur esaki, dia 26 di april 2022 a detene Jeandrick Oduber, yiu homber di Otmar Oduber y a interog’e na oficina di Landsrecherche. Tres dia despues, Jeandrick a recobra su libertad.
Dia 10 di mei a detene ex-minister Otmar Oduber, despues cu el a yega oficina di Landsrecherche pa un interogacion. A want’e pa dies dia largo y awe, ora cu husticia a kere cu hues-comisario lo prolonga e detencion, a dicidi pa no haci esaki pa falta di prueba.
Caso Flamingo
Dia 24 di juni 2020, Landsrecherche (DLR) a haci varios huiszoeking en cooperacion cu RST (Recherche Samenwerkingsteam) y Cuerpo Policial Aruba y bou guia di hues-comisario. E huiszoekingnan aki tabata den cuadro di un investigacion penal di Landsrecherche tocante posibel delito di corupcion y otro hecho castigabel relaciona cu otorgamento di tereno di gobierno. E investigacion penal aki ta carga e nomber codico ‘Flamingo’. rocurador General a duna Landsrecherche ordo na september 2019 pa cuminsa e investigacion aki relaciona cu informacion cu Ministerio Publico a ricibi di Cuerpo Policial di Aruba. Den e investigacion tin informacion tambe cu a wordo suministra na Ministerio Publico pa varios persona y organisacion. E investigacion ‘Flamingo’ ta dirigi primordialmente riba iregularidadnan den otorgamento di terenonan comercial di erfpacht den e periodo di 2017 pa 2019.
Mas concretamente bisa: e investigacion ta dirigi su mes riba e pregunta si un of mas compania a logra obtene incorectamente (un opcion) riba terenonan di erfpacht den e periodo di november 2017 pa december 2019, caminda ta investiga tambe e eventual rol di e minister anterior. Den e huiszoekingnan a confisca documentonan y cargadornan di data. Di awor pa dilanti e team investigativo lo analisa e contenido di e administratie y e computernan cu a wordo tuma den beslag y lo scucha e sospechosonan y testigonan.


text:
Ayera durante e conferencia di prensa di AZV den cua nan a presenta e relato financiero di 2021, director di AZV, ir. Edwin Jacobs a toca e topico di manda asegurado bay afo pa busca tratamento medico avansa. Un y tur por corda e impacto cu e pandemia a eherce riba nos sistema di salud, particularmente e capacidad di hospital den e seccion di cuido intensivo, cua tabata uno limita. Pa esaki, mester a manda un cantidad di pashent pa Bucaramanga, Colombia pa por a haya cuido relaciona cu e virus di COVID-19.
Jacobs a indica cu AZV ta paga un solo suma anualmente na hospital y esaki ta inclui diferente servicio, pero cu falta mas transparencia pa haya un miho bista di kico tur mester haya pa e 179 miyon florin paga na hospital aña pasa. Pa loke ta e parti di cuido den exterior, compara cu 2019 caminda a gasta 57.6 miyon florin na gasto, aña pasa a yega 27 miyon florin. Cu esaki mester tene dos desaroyo importante na cuenta, esta cu door cu Colombia a cera frontera, a manda hopi asegurado Hulanda caminda e gastonan ta mas halto y di otro banda locual a reduci e gasto ta cu na 2021 a inicia cu radioterapia na ImSan.
Pa un relato mas amplio, lesa edicion di TREMPAN.


text:
Minister di Enseñansa y Deporte, Endy Croes tabata diahuebs ultimo mainta den Parlamento pa contesta e preguntanan cu a wordo lansa den direccion di su persona.
E Titular di Enseñansa a cuminsa na bisa cu e lo ta habri y cu di awe padilanti su contestanan por keda graba pa eternidad. E mandatario a desminti categoricamente e rumor falso y atakenan falso haci contra su persona.
FAMIA
“Hamas y nunca mi a saca un menor di edad na estado. Mi ta un tata di 7 yiu cu 3 diferente mama y mi ta felizmente casa cu 4 yiu. Mi yiu mayor ta riba 30 aña di edad y a caba su “master’s degree” na Erasmus Universiteit na Hulanda. Mi otro yiunan ta entre edad di 16 y 25 aña. Mi ta stima mi yiunan y mi ta bon cu tur mi yiunan y mi ta trata tur. Mester agrega cu nos tin un “chatgroup” na unda frecuentemente nos ta den comunicacion cu otro”.
Minister Endy Croes a expresa cu el a wak pa yiunan y cria nan den tempo hopi dificil. Tempo di e acusacion falso di Lotto, mi yiunan tabata chikito y nan a biba10 aña di amargura, wordo tenta na scol, nan no tawata compronde kico tabata pasando. “Algo cu semper y ainda mi ta bisa yiunan; laga politica pa politico, no wak papi ora papi papia na television, tampoco na radio no scucha e programanan cu ta lastra hende, cu ta sembra odio, crea y daña nomber di hende drechi.
CLARIFICACION DI UZO DI E PALABRA SHOURO
E mandatario a sigui splica cu e no a uza e palabra shouro contra e sindicato di maestronan sino a referi na e forma con a wordo atendi e tempo ey cu nos Presidente di Parlamento saliente sr. Ady Thijsen aki dilanti tabata di un forma di shouro, pasobra por tabata otro. Y no tabata e tampoco e tempo ey e sindicato cu sr. Mansur entre otro kier a alega y trece dilanti.
ESTUDIO DI E MANDATARIO
E mandatario di enseñansa a duna di conoce cu el a termina su estudio exitosamente na Hulanda y CV “Curriculum Vitea” ta riba tur plataforma digital y tur hende por wak esaki.
Esaki ta algun punto cu Minister Endy Croes a aclarea den e reunion den Parlamento sperando cu awo tur cos por tin claridad pa comunidad di Aruba y cu oposicion por stop di recuri na maldad pa yega na nan meta y cuminsa traha pa hunto hiba nos pais padilanti. Aruba ta di nos tur. Aruba mester di nos TUR!


text:
11 manera pa bira víktima di ladronisia
Kriminalidat a krese rònt mundu, kriminal nan a desaroyá i kambia nan téknika durante e último tempu nan.
1 Paso nan kalkulá
No ta manera ántes ku un kriminal ta sali i hòrta sin pensa, Awendia nan tin mas pasenshi i ta forma parti di grupo nan mas organisá ku ta studia bo paso nan i kada akshon ku bo ta tuma. Nan ta wak bo, i abo no ta wak nan. Un kriminal por sa mas mihó ku bo mes kiko ta siguiente paso ku bo ta tuma segun e dokumento aki .
2 Sin seguridat
Basá riba un rapòrt 60% di kriminal nan ta evitá di hòrta òf drenta den un kas ku seguridat. Tep: Si bo no tin un sistema di seguridat bo por baha bo chèns dor di usa maske ta steker òf algu por estilo na tur entrada pa deskurashá ladron nan.
3 Bo kas ta na un skina ?
Hopi ta kere ku kriminal nan no ta gusta kas na skina esei ta al kontrali , kas na skina tin mas posibilidat di wòrdu hòrtá nan ta mas aksesibel i mayoria biaha nan tin ménos bisiña rondoná di nan.
4 Bo tin hopi lòk awèl lo bo mester tin hopi sèn
Bo ta sinti ku mas lòk ta mas safe òf ta deskurashá un kriminal for di bo propiedat? Pensa pa un ratu kiko bo ta pensa si bo mira un kamber ku 5 lòk na dje ? Awèl asina mes un kriminal ta pensa, bo mester tin sèn ei den òf alo ménos kos nan balioso. Hopi fásil bo ta bira víktima di e tipo nan di kriminal nan mas frustra.
5 Bo tin hende ta traha pa bo na kas frekuente ? Limpiesa, hardinero awèl esaki tambe por ta bo desgrasia.
No komprendé mi malu , bo por tin hende ta traha pa bo na kas , un hende di limpiesa of hardinero etc. Pero si kada bes bo ta kambia di empleado bo tin hopi chèns ku un dia bo informashon den kas lo wòrdu bendé
6 Bo tin un mondi dilanti bo kas, ku mondi mi kiermen planta den kura?
Planta i mata ta algu ku ta forma parti di nos naturalesa ami stima mata , pero mata ta un di e hèrmènt hopi efikas ku un kriminal tin.
7 Bo no tin kachó
Kachó ta mas ku bo amigu. Kachó riba su mes ta e forma mas efektivo pa kombatí kriminalidat. 50% di kriminal segun e rapòrt aki ta evitá di drenta un kas kaminda tin kachó kombiná ku sistema di seguridat.
8 Bo ta hür un kas ?
Hürmentu di kas tin su bentaha pero estudio nan ta mustra ku bo tin 37% mas posibilidat di wòrdu hòrtá.
9 Nan a yega di hòrta un biaha kaba
Kas di famia ku a wòrdu hòrtá un biaha kaba di hopi chèns di wòrdu hòrta un biaha mas.
10 bo ta traha durante di dia ?
Miéntras ku bo ta pensa ku mayoria robo ta sosodé anochi esei no ta e kaso. 60% di robo ta tuma lugá den dia ora doño nan no ta na kas.
11 Si bo no tin yu
Si bo ta soltero òf bo ta biba solamente ku bo partner lo bo ta hopi atraktivo pa un kriminal. Segun e rapòrt aki mas hende ta biba den un kas ménos posibilidat tin pa bo bira víktima di ladronisia.
Final palabra :
Tin sigur mas manera ku por hasi bo víktima di ladronisia, pero esaki nan ta un lista di 10 ku mi a kompilá.
Otro kos nan pa tene kuenta ku ne.
- mayoria robo ta ser hasi pa hende di bisindario mes.
- Un kriminal ku eksperensia por limpia bo kas den ménos ku 10 minüt.
- Mayoria ladron ta drenta bo kamber prinsipal promé.
- ménos ku < 20% di ladron ta ser aresta.


text:
Djasabra den oranan trempan di anochi un ‘speedboat’ ku ta karga e nomber ‘Hustler’ a boltu i kuminsa sink.
Polis, Wardakosta, Douane i otro botonan ku tabata den serkania a yega mesora pa bai yuda.
Segun testigunan e ‘speedboat’ tabata moviendo ku velosidat basta haltu i den un maniobra nan lo mester a mira kon e ta saka e tripulantenan benta den laman pa despues bira bai boltu.
Mesora a pidi presensia di 2 ambulans riba waf pa ta pendiente pa e heridonan.
Informashon ku nos ta dispone di dje ta indika ku nan a trese 3 persona tera i mesora personal di ambulans a kuminsa traha ku nan.
1 di e herido nan ta grave i mesora a transporte pa hospital.
Outoridatnan ta investigando e aksidente riba laman di e speedboat Hustler di Korsou.
UPDATE POLIS.
Djasabra den oranan di atardi a drenta notifikashon di un aksidente riba laman durante di “boat party” meimei di klein Bonaire i haf.
Ta trata di un boto ku 3 pasahero ku a boltu, i tur 3 viktima mester a keda transportá pa hospital pa trato mediko.
I un “seadoo” ku a boltu kaminda 1 viktima a keda transportá pa hospital pa trato mediko.
FUENTE: AIMED AYUBI.
NOTISIA KU BO POR KONFIA.


text:
Minister di Cultura Xiomara Maduro na presentacion escolar “Fiesta di Dia di San Juan – Dera Gay 2022 na Cas di Cultura”
Diaranzon mainta Minister di Cultura a asisti na Cas di Cultura pa e presentacion escolar prepara pa Departamento di Cultura pa nos muchanan di scolnan preparatorio y scolnan basico klas 1 te cu 3. E presentacion tabata uno informativo y educativo di e fiesta di Dia di San Juan – Dera Gay.
E mainta a inicia cu palabra di bon bini na Minister di Cultura Xiomara Maduro, muchanan di scol y docentenan. E prome presentacion tabata di Grupo Cakiña, forma pa musiconan di Departamento di Cultura y amigonan musico kendenan a presenta algun pieza tipico y a sigui acompaña e diferente presentacionnan. Minister di Cultura a wordo invita pa baila un wals. A sigui cu presentacion di Cuerpo di Bombero, Sr. Francis Toussaint kende a splica locual mester tene na cuenta ora cu ta sende candela. A duna algun tips, mirando cu riba Dia di San Juan, e cuerpo ta man yen di trabao. Aunke mester bisa si cu aña pasa e cantidad di candela a bira menos y nan ta spera cu e aña aki e por keda bira menos.
E presentacion a sigui caminda a invita dos docente riba scenario y a dunanan un splicacion di e baile di Dia di San Juan y despues e docentenan a presenta loke nan a siña na esnan presente. A invita un paar di mucha pa nan tambe por presenta e baile di Dia di San Juan. A sigui cu e wega di baile di rancamento di bandera y e grito di galiña y di gay cual e muchanan tambe a participa y esnan cu a gana a ricibi un certificado. E presencia di gay Chogogo a trece un extra ambiente den Cas di Cultura.
Minister Xiomara Maduro a keda masha contento y a goza di e presentacion hunto cu e muchanan di scol y docentenan. E mandatario a gradici e scolnan pa ta presente y particularmente Departamento di Cultura pa prepara y presenta e bunita mainta informativo, educativo y yen di ambiente di e fiesta di cosecha Dia di San Juan cu ta wordo celebra dia 24 di juni proximo.
Minister Xiomara Maduro cu cooperacion di Departamento di Cultura a entrega e scolnan “E caha sabi” cual ta contene diferente folder cu ta splica e origen con pa celebra e fiesta di Dia di San Juan, e buki di Wantomba y e fiesta di Dia di San Juan, un USB cu musicanan di Dia di San Juan. Pa e scol por celebra e Fiesta di Cosecha, Dia di San Juan – Dera Gay, tambe e scolnan a ricibi pa e baile un bandana preto pa mara e wowo, e palo pa mata e gay y un calbas. E presentacion escolar a wordo haci pa un cantidad di scol caminda mas di 5 mil mucha a participa y wordo educa riba nos fiesta tradicional di consecha Dia di San Juan, Dera Gay.


text: Dialuna atardi a drenta informe di un accidente cu varios hende herida na e crusada di Mondi Fierno, mesora a dirigi tanto polis como ambulans na e sitio. Na yegada di e patruya a bin compronde cu e Van di transporte di personanan special tabata biniendo for di Rooi Frances pa subi na e crusada ya menciona y no a duna preferencia na un Kia Rio cu e consecuencia cu e vehiculo aki no por a evita e impacto y a bay dal den e Van. Den e Van tabatin 5 persona, kendenan a resulta levemente herida y a spanta pa e sucedido. A keda combersa cu nan y trankilisa nan. Daño material tabata bastante.


text:
SAO PAOLO – Durante e tiramentu di pinalti entre e selekshonnan di Hulanda i Argentina kiper Sergio Romero tabata tin loke ta parse un papel ku algu skirbi ariba. Riba grabashon hasi promé ku e tiramentu di pinalti bo por nota kon e kiper di Argentina ta wak algu den su man i despues e ta kue i hinke den su karson. Segun hopi ta trata di algun nota riba unda e hungadónan di Hulanda ta bai lokalisá nan pinalti.
Análisis riba tiramentu di pinalti no ta algu nobo i ta algu ku tei pa añanan kaba. Tantu selekshonnan nashonal komo klupnan profeshonal di futbòl ta tuma konseho di analistanan riba tiramentu di pinalti.
E selekshon di Argentina a eksperensia esaki den e Mundial di aña 2006 na Berlin, Alemania. Den e kuart-final entre Alemania i Argentina ku a terminá den tiramentu di pinalti, kiper Aleman Jens Lehmann tabata tin un papel similar ku esun di Sergio Romero hinka den su mea. Riba e papel aki Lehmann tabata tin skirbi unda shete di e hungadónan Argentino lo tira nan pinalti. Lehmann a tapa dos di e pinalti i Alemania a gana Argentina ku skor di 4-2.
No ta solamente kipernan ta risibí e tipo di notanan aki, e hungadónan tambe. Na 2008 den e final di Champions League entre Manchester United i Chelsea tabata Chelsea ku tabata tin un bon análisis riba kiper di Manchester United, Edwin van der Sar.
E notanan di Chelsea tabata bisa ku Van der Sar tin un tendensia di bula mas tantu na su man drechi ora un hungadó skòp ku su pia drechi i ora ta pia robes Van der Sar ta bula na su man robes.
Mas aleu e nota tabata bisa ku mayoria bala ku Van der Sar ta tapa ta balanan ku ta na altura di su sintura, pues tira pinalti sea altu of abou kontra Van der Sar. Kasi tur hungadó di Chelsea a siguí e konsehonan ku eksepshon di Ashley Cole. Ashley Cole tabata skòp ku su pia robes i e la tira na Van der Sar su man robes en bes di su man drechi. Van der Sar a hera di tapa e bala, Ashley Cole tabata tin suerte ku e la skòp abou manera e notanan tabata bisa.
Na di seis pinalti Van der Sar a ripara kiko tabata pasando i para den gol, e la mustra ku su dede unda Nicolas Anelka tabata bai skòp su pinalti. Esaki a hinka e hungadó den un dilema i a pone kambia di idea, ku e konsekuensia ku Van der Sar a tapa e pinalti i Manchester United a gana.
E mesun persona ku a traha e notanan pa Chelsea den Champions League di 2008 a hasi esaki pa e selekshon Hulandes den e Mundial anterior na Sur Afrika, promé ku nan a topa ku Spaña den e final. E partido aki a terminá den tempu èkstra i no a bai pinalti pues e selekshon Hulandes no por a hasi uso di su notanan.
E Hulandesnan semper tabata konosí pa nan análisis di tantu e tumadonan di pinalti i kipernan. For di añanan 1970 èks entrenadó Hulandes Jan Reker a kuminsá traha un base di dato riba hungadónan, esaki tabata konosí komo e ‘Boekje van Reker’. Reker tabata tin un bon relashon ku kiper di e selekshon Hulandes Hans van Breukelen. Esaki tabata e motibu dikon PSV a logra superá Benfica den pinalti den e Kopa di Europa di aña 1988. Un luna despues e mesun Van Breukelen aki riba konseho di Reker a logra tapa un pinalti kontra Union Sovietiko den e Kampionato Europeo di Futbòl.


text:
Palm Beach: Diasabra den oranan di madruga, polis ta wordo manda na un High Rise hotel pa un pelea di banda di Pool.
Na yegada e agentenan ta bin nota cu ta trata di un pelea di pareha, cu aparentemente lo ta hospedando na e hotel aki. E pelea a bay completamente for di man, na momento cu e dama turista a ataca su mesun casa y a corta esaki dos biaha den su cara.
Presencia di ambulance a wordo pidi personalnan di ambulance despues di a trata e cabayero na e sitio a transport’e pa hospital pa motibo cu un di e corta nan tabata asina profundo cu e mester a cos’e. Mientras tanto polis a bay atende cu e dama turista. No ta conoci si e casa lo a entrega keho di maltrato.


text:
les di Sabbatskol
otro idioma
Les di sabbatskol kuartaal 1, aña 2022, Titula: Den E Ultimo Dianan Aki: E mensahe di Hebreo
Les 11: Hesus, Outor i Kumplidó di Nos Fe
Moisés: Kere den loke ta Invisibel
Lesa pa e siman aki:
Heb.10:35-39, , Rom.1:17, ' Hebreo11, Hosue 2:9-11, , Heb. 12:1-3.
TEKSTO PRINSIPAL:
"Fihando nos wowo riba Jesus, e outor i kumplidó di fe, Kende pa motibu di e goso poní Su dilanti, a soportá e sufrimentu di krus, sin hasi kaso di berguensa, i a sinta na man drechi di e trono di Dios" (Hebreo 12:2,''Beibel Santu).
djamars, 08-03-2022
Lesa Hebreo 11:20-28. Kiko e hòmbernan di fe akí a hasi? Kon nan akshonnan ta relashoná ku e speransa i ku e kosnan invisibel?
Moisés ta e di dos ehèmpel grandi den e kapítulo di fe akí. E bida di Moisés ta wòrdu introdusí i konkluí pa dos akto di rebeldiá na e rei. Su mayornan a skonde Moisés ora ku el a nanse, pasobra "nan no a tene miedu di e dekreto di rei"(Heb. 11:23, , Beibel Santu), i Moisés a bai for di Egipto, "sin tene miedu di e furia di rei"(Heb. 11:27, , Beibel Santu). Sinembargo, e akto di mas signifikante di Moisés tabata ku el "a nenga di wòrdu yamá yu di Farao su yu muhé" (Heb. 11:24). E referensia na Moisés su mama adoptive komo "Fárao su yu muhé" ta bisa ku e tabata e siguiente kandidato pa bira Fárao. Sinembargo, Moisés tabata dispuesto pa laga e prospekto di bira un gobernante di e nashon di mas poderoso e tempu ei un banda i pa, na lugá di esei, bira e lider di katibunan-refugiadonan ku a kaba di wòrdu librá.
Kompará Hebreo 11:24-27 i Hebreo 10:32-35. Kiko tabata e similaridatnan entre e situashon di e risipientenan original di Hebreo i e eksperensia di Moisés?
E grandesa di Moisés tabata ku e por a mira mas ayá di e promesanan di e rei di Egipto i a anhelá na loke ta invisibel, kual ta, e promesanan di Dios. Hebreo ta bisa ku e klave tabata ku Moisés su bista tabata fihá riba "e rekompensa," no riba e rikesanan di Egipto. E rekompensa akí ta e mesun rekompensa menshoná den Hebreo 10:35; kual Dios a primintí na tur ku kere den djE.
Pablo su palabranan tokante di Moisés su desishon lo mester a resoná poderosamente den, e kurasonnan di su lesadónan original. Nan a bin ta soportá reprochenan i insultonan pa motibu di nan fe den Kristu. Tambe nan a wòrdu aflihí i a pèrde nan pertinensianan (Heb. 10:32--34 ). Algun tabata den prizón (Heb. 13:3). Den paralelo, Moisés a skohe pa wòrdu maltratá ku e pueblo di Dios, kambiando e rikesa di Egipto pa karga e insultonan asosiá ku Kristu pasobra el a kere ku e rekompensa di Kristu tabata mas grandi ku kualkier kos ku Egipto por a ofresé.
Kiko ta algun lucha ku bo a enfrentá pa motibu di bo fe? Kiko bo mester a entregá pa esaki? Di kon, finalmente, e rekompensa ta bale la pena, asta si bo no por mir'é awor akí?
128


text:
Aruba
Caribe Hulandes kibrando cabes cu Hulanda
Corsou y Sint Maarten ta di bishita na Aruba pa hunto nos fiha un posicion den reunion cu Secretario di Estado, Alexandra van Huffelen. E reunionnan a cuminsa ayera caba. Ta parce, te awo, cu Hulanda ta para duro cu e islanan mester cumpli cu palabracion haci, sino no por conta cu sosten financiero di Hulanda. Pero separa di esey, tanten cu no cumpli, no por duna pueblo ningun sorto di alivio tampoco. Corsou ta sinti cu, e por, pero door di Sint Maarten y Aruba, ta mara nan na e mesun cabuya pa cual a anuncia cu cada pais lo bringa nan propio bataya cu Madre Patria.
Nos tabata presente despues di e reunion na Surfside Marina, unda tabatin un rato social pa un “borrel” y su tras mesora negociacionnan a inicia. Minister di Finansa di Aruba a sali bisa cu no tabatin reunion sino djis comemento. El a para riba cu ta awe e reunionnan a cuminsa y cu ayera anochi e encuentro tabata social. “Nos a djis bin pa come, esaki tambe ta trabou”. E mandatario a sali for di e “comemento” hunto cu ex-Minister Nilo Swaen y director di Departamento di Finansa. Pero mientras cu e trio a bandona e reunion, e demas ministernan si a conta nos manera e cos ta.
Pa e relato completo di e reunion, lesa e proximo edicion di TREMPAN


text:
Alerto pa Consumido
Dienst Huur- en Consumentenzaken (DHC) kier alerta tur consumido riba un movecion cu a ser observa na Aruba.
Ta lo siguiente: Tin un compania cu ta brinda servicio den e area consultorio y servicio financiero cu posiblemente ta mal informa consumidonan tocante e obhetivo di e compania, actuando como specialista den seguro of profesional den ley tanten cu nan no ta autorisa pa duna servicio ariba e tereno aki. E compania aki lo ta acerca victimanan di un accidente di un vehiculo di motor den momento cu esaki ta confundi, agita of posibelmente herida y ta trata di obtene informacion priva di e victima, cu e meta pa asigura representacion y cobra compensashon pa e servicio aki na e compania di seguro.
Dienst Huur- en Consumentenzaken ta pidi consumidonan pa ta extra atento ora ta divulga informacionan priva. Ta consehabel pa solamente duna informacion priva necesario directamente na un representante di e compania di seguro, of verifica cu e un tercera compania ta trahando pa e compania di seguro. No firma ningun documento sin lesa esaki prome y demanda un copia di tur documento cu bo firma despues di ta di acuerdo cu e contenido.
Si tin cualkier duda of si kier raporta un keho, por fabor tuma contacto cu nos departamento.


text:
Aña pasa tabatin un caso di un wela y un mama cu a maltrata un menor cu un wayi coriente, conoci como extension cord. Awe mainta Corte a trata un caso similar, unda cu e menor ta un mucha homber di 14 aña. E caso aki a tuma luga dia 3 di maart 2021, y welo di e menor tabata esun cu a haci e denuncia na polis despues di a topa su nieto cu marca di maltrato. E castigo cu e mama Luisa Gonzalez a ricibi tabata trabou pa comunidad y castigo condicional cu dos aña di prueba.
Di otro banda, el a bisa, a tene cuenta cu e acto di violencia no a ripiti mas, e yiu ta bek na cas y e señora nunca a haya su mes envolvi cu husticia. Kico ta husto den un caso asina, fiscal a puntra. Haciendo un analisis di diferente caso, el a dicidi di pidi 120 ora di trabou pa comunidad of 60 dia cera; 60 dia condicional y 2 aña di prueba. Pa e relato completo, lesa e edicion di TREMPAN di diabierna.


text:
Tur esunnan cu ta traha como Praktijkondersteuner Huisartsenzorg, e siman aki a celebra nan di dos lustro. El a cuminsa na 2012, door di e cantidad grandi di pashentnan diabetico cu hospital ta hay’e confronta cu ne riba un base diario.
Dos aña pasa Corsou tambe a cuminsa cu e sistema di POH, unda cu Lab deMed a acerca dokter Daronell James pa cuminsa cu e parti di aki na nos hermana isla.
Pa hacie esaki na Corsou tabata algo esencial y por a mira con el a funciona na Aruba, y tabata kier algo asina ey na Corsou. Tabata tin hopi intercambio, mester a reeduca nan hendenan, tur ta traha den enfermeria y despues di dos aña, Aruba tabata tin un siman di POH.
Pa un relato extenso, lesa bo corant digital TREMPAN.


text:
E Ombudsman Nashonal ta hanja cu e entidát públiko Boneiru (OLB) a faya den e komunikashón ku siudadánonan. Den e rapòrt ‘En toen bleef het stil’ e ta trata sinku diferente kehu. E ta konstatá ku ta te despues di un tempu largu a sigui un reakshón di OLB òf ku e asuntunan a kuminsa kana te despues di su envolvementu. Ombudsman van Zutphen:’Tur e tempu ey e siudadánonan envolvé a keda den sukú tokante loke nan tabata por i tabata mag di spera di OLB.’
E ombudsman a selektá sinku kaso pa su investigashón. E asuntunan ta trata entre otro e otorgamentu den èrfpagt di terenu na otro ku e propietário, trokamento di tereno ku OLB i e otorgamentu di un permiso pa duik. Pasobra un intervenshón a resultá di ta sin fruto, e ombudsman a manda repetídamente un rekordatório. Pero e tambe a keda den espera di un reakshón. Ku e investigashón aki e ombudsman tabata desea di realisa mas atenshón pa bon servisio, hanja klaridát kon OLB a trata e sinku kehunan i ki solushónnan (struktural) ta nesesário.
E Ombudsman Nashonal ta evaluá e proseder di gobernashón na eksigénshanan di ta adekuá. E kontéksto den kual gobernashón ta traha por difikultá e kumplimentu ku e eksigénshanan aki. E Ombudsman ta pone e rapòrt aki den un retrospektiva riba e ultimo tres anjanan ku e tabata outorisá pa trata kehu tokante OLB. Ku e promé rapòrt aki e ta klarifiká loke siudadanonan por a spera razonáblemente di OLB.
E Ombudsman Nashonal ta hanja cu e entidát públiko Boneiru (OLB) a faya den e komunikashón ku siudadánonan. Den e rapòrt ‘En toen bleef het stil’ e ta trata sinku diferente kehu. E ta konstatá ku ta te despues di un tempu largu a sigui un reakshón di OLB òf ku e asuntunan a kuminsa kana te despues di su envolvementu. Ombudsman van Zutphen:’Tur e tempu ey e siudadánonan envolvé a keda den sukú tokante loke nan tabata por i tabata mag di spera di OLB.’


text:
L’AQUILA, Italia – Un temblor di magnitud 6.2 a sacudi diaranson, pa 3’or y mey di madruga, e zona central Italiano, na por lo menos 48 kilometer di L’Aquila. Te na e momento aki e autoriddanan no a informa riba e dañonan material ni victimanan humano.
E servicio geologico di Merca a evalua riba 6.2 grado di e temblor, cual epicenter tabata ubica entre Perugia y Riete, mas of menos 100 kilometer noordoost di Roma.
E presidencia di Conseho di Gobierno ai nforma riba su cuenta di Twitter ta den contacto cu e proteccion civil pa evalua e alcancenan di e movimiento telurico.
Un temblor di 6.3 grado sinti tambe den mita di anochi den e centro di e pais na 2009, cu a provoca mas di 300 morto den e region di Aquila.
Noticia den desaroyo.
Fuente: NTN24